Флузон 150 | medu.uz - Дорилар ҳақида маълумотлар ўзбек тилида\nHome Йўриқномалар Флузон 150\nПрепаратнинг савдо номи: Флузон 150\nёрдамчи моддалар: кальций гидрофосфати, маккажўхори крахмали, маккажўхори крахмали (паста учун), тозаланган сув;\nэкстрагрануляр ингредиентлар: магний стеарати, тозаланган талък, натрий кроскармеллоза;\nқобиғини таркиби: гидроксипропилметилцеллюлоза, титан диоксиди, полиэтиленгликоль 6000, изопропил спирти, метиленхлорид.\nТаърифи: думалоқ, икки томонлама қавариқ, оқ рангли, иккала томони силлиқ, плёнка қобиқ билан қопланган таблеткалар.\nФлуконазол замбуруғларга қарши воситаларнинг тиазол синфини вакили бўлиб, замбуруғлардаги 14-адеметилаза ферментини кучли селектив ингибитори ҳисобланади. Препарат ланостеролни замбуруғларнинг ҳужайра мембраналарини асосий компоненти – эргостеролга ўтишига тўсқинлик қилади.\nПрепарат оппортунистик микозларда, шу жумладан Candida spp. (Candida albicans, Candida tropicalis), Cryptococcus neoformans; Microsporum spp., Tychophyton spp чақирган микозларда самаралидир. Флуконазолнинг фаоллиги, шунингдек эндемик микозларнинг моделларида, жумладан Blastomyces dermatitides, Coccidioides immitis ва Histoplasma capsulatum чақирган инфекцияларда ҳам кўрсатилган.\nИчга қабул қилинганидан сўнг флуконазол яхши сўрилади, унинг биокираолишлиги 90% ни ташкил қилади. Оч қоринга 150 мг дозада қабул қилинганидан сўнг максимал концентрацияси (Сmax), вена ичига 2,53,5 мг/кг дозада юборилганида, плазмадаги миқдорининг 90% ни ташкил қилади. Бир вақтда овқат қабул қилиш, ичга қабул қилинган препаратнинг сўрилишига таъсир қилмайди. Плазмада чўққи концентрациясига (ТСmax) қабул қилинганидан сўнг 0,51,5 соатдан кейин эришади. Плазмадаги концентрацияси дозага нисбатан тўгри пропорционал бўлади. Мувозанат концентрациясининг 90% ли даражасига препарат билан даволашнинг 4-5 куни (суткада 1 марта қабул қилинганида) эришилади.\nБиринчи куни одатдаги суткалик дозадан 2 баробар кўп дозада қўллаш плазмада препаратнинг даражаси иккинчи кунидаги мувозанатли концентрацияси қийматининг 90% тенг даражасига эришиш имконини беради. Ушбу тақсимланиш ҳажми организмдаги сувнинг умумий миқдорига яқинлашади. Плазма оқсиллари билан боғланиши 11-12% дан кўп эмас.\nФлуконазол организмнинг барча биологик суюқликларига, шу жумладан ликворга яхши ўтади. Препаратнинг сўлак ва балғамдаги концентрацияси плазмадаги даражасига ўхшаш бўлади. Замбуруғли менингити бўлган беморларда флуконазолнинг орқа мия суюқлигидаги миқдори, унинг плазмадаги даражасининг 80% га етади.\nШох парда, эпидермис, дерма ва тер суюқлигида зардобдаги концентрациясидан юқорироқ концентрацияларга эришилади.\nФлуконазолнинг 5% дан камроғи жигар орқали биринчи марта ўтишида метаболизмга учрайди. Флуконазолнинг ярим чиқарилиш даври (Т½) тахминан 30 соатни ташкил қилади. Узоқ муддатли Т½ қин кандидозини даволашда препаратни бир марта қабул қилиш ва бошқа касалликларда суткада бир марта қўллаш имконини беради. Флуконазол асосан буйрак орқали чиқарилади; юборилган дозанинг тахминан 80% буйрак орқали ўзгармаган ҳолда чиқарилади. Флуконазолнинг клиренси креатинин клиренсига пропорционал. Периферик қонда флуконазолнинг метаболитлари аниқланмаган.\nКриптококкоз, шу жумладан, криптококкли менингит ва иммун жавоб реакцияси нормал бўлган беморларда, ҳам иммуносупрессияни турли шакллари бўлган беморларда (шунингдек, ОИТС билан хасталанган беморларда, аъзолар кўчириб ўтказилганида) ушбу инфекцияни бошқа локализациялари (шунингдек, ўпка, терида); препарат ОИТС билан хасталанган беморларда криптококкли инфекцияларини олдини олиш учун ҳам қўлланиши мумкин;\nтарқоқ кандидоз, шу жумладан кандидемия, диссеминацияланган кандидоз ва бошқа инвазив кандидозли инфекциялар (қорин пардаси, эндокард, кўз, нафас ва сийдик йўлларининг инфекциялари). Даволаш хавфли ўсмалари бўлган беморларда, интенсив даволаш бўлимида даволанаётган беморларида, цитостатик ёки иммунсупрессив даволаш курсини ўтаётган беморларда, шунингдек кандидоз ривожланишига олиб келадиган бошқа омиллар бўлган ҳолларда ўтказилиши мумкин;\nшиллиқ қаватлар кандидози, шунингдек оғиз ва халқум бўшлиғи (шунингдек, оғиз бўшлиғини тиш протезларини тақиш билан боғлиқ бўлган атрофик кандидози), қизилўнгач шиллиқ қавати кандидозлари, ноинвазив бронхўпка кандидози, кандидурия, тери кандидози; ОИТС билан хасталанган беморларда орофарингеал кандидозни қайталанишини олдини олиш;\nгенитал кандидоз: қин кандидози (ўткир ва сурункали қайталанувчи), қин кандидозини қайталанишлари (йилда 3 ва ундан ортиқ эпизодлар) сонини камайтириш мақсадида олдини олиш учун; кандидозли баланит;\nцитостатик кимётерапия ёки нур билан даволаш натижасида замбуруғли инфекцияларга мойиллиги бўлган хавфли ўсмалари бўлган беморларда инфекцияни олдини олиш ;\nтери микозлари, шунингдек оёқ панжаси, тана, чов соҳаси микозлари; тангали темиратки, онихомикоз; тери кандидози;\nиммунитети нормал бўлган беморларда чуқур эндемик микозлар, шу жумладан кокцидиомикоз, паракокцидиомикоз, споротрихоз ва гистоплазмозни даволаш учун қўлланади.\nИчга буюрилади. Суткалик доза замбуруғли инфекциянинг характери ва оғирлигига боғлиқ.\nОИТС билан хасталанган беморларда орофарингеал кандидозни қайталанишини олдини олиш учун дастлабки даволашнинг тўлиқ курси тугаганидан сўнг, препарат 150 мг дан ҳафтада 1 марта буюрилиши мумкин.\nВагинал кандидозда флуконазол 150 мг дозада ичга бир марта қабул қилинади. Вагинал кандидозни қайталанишини камайтириш учун препарат 150 мг дозада ойда 1 марта қўлланилиши мумкин. Даволаш давомийлиги индивидуал равишда белгиланади; у 4 ойдан 12 ойгача давом этиши мумкин. Баъзи беморларга тезтез қўллаш талаб қилиниши мумкин.\nCandida чақирган баланитда флуконазол 150 мг дозада ичга бир марта буюрилади.\nТери микозларида, шу жумладан оёқ панжалари, тиззалар, чов соҳаси микозларида ва тери кандидозларида тавсия этилган доза ҳафтада бир марта 150 мг ни ёки суткада бир марта 50 мг ни ташкил этади. Даволаш давомийлиги одатдаги ҳолларда 24 ҳафтани ташкил этади, бироқ оёқ панжалари микозида узоқроқ вақт давомида (6 ҳафтагача) даволаш талаб қилиниши мумкин.\nТангали темираткида  300 мг ҳафтада бир марта 2 ҳафта давомида, баъзи беморларга ҳафтада 300 мг ли учинчи доза керак бўлади, бошқа холларда 300-400 мг дозада бир марта қабул қилиш етарли бўлади.\nОнихомикозда тавсия қилинган доза ҳафтада бир марта 150 мг ни ташкил қилади. Даволашни инфекцияланган тирноқ алмашгунигача (инфекцияланмаган тирноқ ўсиб чиққунигача) давом эттириш керак. Қўл бармоқлари ва оёқ панжаларидаги тирноқлар қайта ўсиши учун одатда мувофиқ 36 ва 612 ой талаб этилади.\nБолаларда катталарда кузатиладиган инфекциялар каби даволаш давомийлиги клиник ва микологик самарага боғлиқ. Болаларда препаратни катталарда қўлланадиган суткалик дозадан юқори бўлган дозаларда қўллаш мумкин эмас. Препарат ҳар куни суткада бир марта қабул қилинади.\nШиллиқ қават кандидозида флуконазолнинг тавсия этилган дозаси суткада 3 мг/кг ни ташкил этади. Биринчи куни доимий барқарор концентрацияга тез эришиш мақсадида тана вазнига 6 мг/кг ли зарб доза буюрилиши мумкин.\nТарқоқ кандидоз ёки криптококкли инфекцияларни даволаш учун тавсия этилган доза касалликни оғирлигига қараб, суткада 612 мг/кг ни ташкил этади.\nИнфекцияни ривожланиш хавфи цитотоксик кимётерапия ёки нур билан даволаш натижасида ривожланган нейтропения билан боғлиқ бўлган иммунитети пасайган болаларда замбуруғли инфекцияларни олдини олиш учун препарат индукцияланган нейтропениянинг яққоллиги ва сақланиш давомийлигига қараб суткада 312 мг/кг дан буюрилади.\nБолалар учун максимал суткалик доза 12 мг/кг ни ташкил этади.\nБуйрак етишмовчилиги бўлган пациентлар учун дозалаш\nФлуконазол асосан буйраклар орқали ўзгармаган ҳолда чиқарилади. Бир марта қабул қилинганида дозани ўзгартириш шарт эмас.\nБуйрак фаолиятини бузилиши бўлмаган кекса ёшдаги беморларда препаратни одатдаги дозалаш тартибига риоя қилиш керак.\nОвқат ҳазм қилиш тизими томонидан: кўнгил айниши, диарея, метеоризм, қусиш, қоринда оғриқ, таъм билишни ўзгариши, кам ҳолларда  ”жигар” ферментларининг фаоллигини ошиши ва жигар фаолиятини бузилиши (сариқлик, гипербилирубинемия, аланинаминотрансфераза (АЛТ), аспарагинаминотрансфераза (АСТ) ва ишқорий фосфатаза (ИФ) нинг фаолигини ошиши, гепатит, гепатоцеллюляр некроз), шу жумладан ўлим билан тугаши мумкин.\nНерв тизими томонидан: бош оғриғи, бош айланиши; кам ҳолларда  тиришишлар.\nҚон яратиш аъзолари томонидан: кам ҳолларда – агранулоцитоз, нейтропения. Оғир даражадаги замбуруғли инфекциялари бўлган пациентларда гематологик ўзгаришлар (лейкопения ва тромбоцитопения) кузатилиши мумкин.\nЮрак–қон томир тизими томонидан: электрокардиограммада (ЭКГ) да QT оралиғининг давомийлигини узайиши, қоринчалар липиллаши/хилпиллаши.\nАллергик реакциялар: тери тошмаси, кўп шаклли экссудатив эритема (шунингдек СтивенсДжонсон синдроми), токсик эпидермал некролиз (Лайелл синдроми), бронхиал астма (кўпинча ацетилсалицил кислотасини ўзлаштираолмасликда), анафилактоид реакциялар (шунингдек, ангионевротик шиш, юзни шиши, эшакеми, терини қичишиши).\nФлуконазолга, препаратнинг бошқа компонентларига ёки бошқа азол бирикмаларга юқори сезувчанлик; терфенадин (флуконазолни суткада 400 мг ва ундан ортиқ дозада доимий қабул қилиш фонида), цизаприд ёки астемизол ва QT оралиғини узайтирувчи ва юрак ритмини оғир даражадаги бузилишларини ривожланиш хавфини оширувчи бошқа препаратларни бир вақтда қўллаш; лактация даври; 3 ёшгача бўлган болалар (ушбу дори шакли учун) да қўллаш мумкин эмас.\nЭҳтиёткорлик билан: жигар ва/ёки буйрак етишмовчилиги, юза замбуруғли инфекциялар ва инвазив/тизимли замбуруғли инфекциялари бўлган пациентларда флуконазолни қўллаш фонида тошмаларни пайдо бўлиши, терфенадин ва флуконазолни суткада 400 мг дан кам дозада бир вақтда қабул қилиш, кўп сонли хавф омиллари (юракни органик касалликлари, электролитлар мувозанатини бузилишлари, аритмияни чақирувчи дори воситаларини бир вақтда қабул қилиш) бўлган пациентларда потенциал проаритмоген ҳолатлар; ацетилсалицил кислотасини ўзлаштираолмайдиган пациентлар, ҳомиладорликда эҳтиёткорлик билан қўллаш керак.\nҚин кандидозини даволашда флуконазолни бир марта қабул қилганда аҳамиятли ўзаро таъсирлар кузатилмайди. Шунга қарамай, препаратнинг бир қанча ёки анча юқори дозалари бошқа дори воситалари билан бир вақтда қўлланганида қуйидаги ўзаро таъсирлар кузатилиши мумкин:\nФлуконазолни терфенадин, цизаприд ва астемизол билан ўзаро таъсири бу препаратларни плазмадаги концентрациясини ошишига олиб келиши мумкин, бу ўз навбатида QT оралиғини узайишига сабаб бўлиши ва юрак ритмини жиддий бузилишларига олиб келиши мумкин. Флуконазол жигардаги Р450 ферментлар тизимини ингибиция қилади, шу йўл билан терфенадин, цизаприд ва астемизолнинг метаболизмини сусайтиради. Флуконазол ва ушбу препаратларни бир вақтда қўллаш мумкин эмас.\nВарфарин ва флуконазол бир вақтда буюрилганида протромбин вақтини узайиши кузатилади. Шу сабабли, флуконазол ва кумарин қатори антикоагулянтларини бир вақтда қабул қилаётган пациентларда протромбин вақтини назорат қилиш керак.\nФлуконазол перорал гипогликемик препаратлар (сульфонилмочевина хосилалари) нинг Т½ ни узайтиради. Қандли диабет билан хасталанган беморларга флуконазол ва сульфанилмочевина хосилаларини бир вақтда буюриш мумкин, бироқ гипогликемияни ривожланиш ҳавфи туғилиши мумкинлигини эътиборга олиш керак.\nГидрохлортиазид ва флуконазол бир вақтда такроран буюрилганида плазмада флуконазолнинг концентрацияси ошиши мумкинлигини эътиборга олиш керак.\nРифампицин флуконазолнинг метаболизмини тезлаштиради. Улар бир вақтда қўлланганида флуконазолнинг дозасини мос равишда ошириш керак.\nБуйрак трансплантациясини ўтказган пациентларда флуконазол плазмада циклоспориннинг концентрациясини ошириши мумкин. Шу сабабли, циклоспорин ва флуконазолни бир вақтда олаётган пациентларда циклоспориннинг концентрациясини мониторинг ўтказиш тавсия этилади.\nФлуконазол плазмада теофиллиннинг концентрациясини оширади. Шу сабабли, теофиллин ва флуконазолни бир вақтда олаётган пациентларда теофиллиннинг концентрациясини мониторинг ўтказиш тавсия этилади.\nФлуконазол плазмада индинавир ва мидазоламнинг концентрациясини ошириши мумкин. Ушбу препаратларни флуконазол билан бир вақтда буюрилганда уларнинг дозаси мос равишда камайтирилиши керак.\nКлиник тадқиқотлар зидовудин флуконазол билан бир вақтда буюрилганида зидовудиннинг метаболизми секинлашиши натижасида плазмадаги концентрацияси ошиши мумкинлигини кўрсатди. Бу иккала препаратларни бир вақтда олаётган пациентларни назорат қилиш керак, чунки бу холатда зидовудиннинг ножўя самараларини ривожланиш сони ошиши мумкин.\nФлуконазол фенитоиннинг зардобдаги концентрациясини оширади. Бир вақтда буюрилганда фенитоиннинг дозасини назорат қилиш ва уларни мос равишда тўғирлаш керак.\nРифабутин (бир вақтда қўлланганида увеитни ривожланиш холлари таърифланган) ва фенитоиннинг (бирга қўлланганида фенитоиннинг плазмадаги концентрациясини назорат қилиш керак) самарадорлигини клиник аҳамиятли даражада оширади.\nТакролимуснинг концентрациясини оширади  нефротоксиклик хавфи ошади.\nДаволашни биоматериални экиш ёки бошқа лаборатор тахлилларсиз ҳам бошлаш мумкин, лекин улар мавжудлигида фунгицид терапияни мос равишда тўғрилаш тавсия этилади.\nФлуконазол асосан буйрак орқали чиқарилганлиги туфайли, буйрак етишмовчилиги бўлган пациентларда эҳтиёткорликка риоя қилиш керак. Флуконазолни кўп марталик дозалари билан даволашда, дозалаш креатинин клиренси (КК) ни ҳисобга олган ҳолда амалга оширилиши керак.\nФлуконазол жигар фаолиятини бузилиши бўлган беморларга буюрилганида эҳтиёткорликка риоя қилиш керак. Даволаниш вақтида юзага келувчи токсик самараларни аниқлаш мақсадида “жигар” ферментларининг даражасини мунтазам равишда маниторинг ўтказиш ва пациентларни кузатиш керак. “Жигар“ ферментларининг даражаси ошганида шифокор ўтказилаётган даволашдан кутилган фойда ва жигарни оғир даражада шикастланишини ривожланиш хавфини солиштириб кўриши керак. Флуконазолнинг гепатотоксик таъсири одатда қайтувчан бўлади; симптомлар даволаш тўхтатилганидан сўнг йўқолади.\nОИТС билан хасталанган беморлар кўпчилик препаратлар қўлланганида оғир даражадаги тери реакцияларини ривожланишига мойилроқ бўладилар. Агар юза жойлашган замбуруғли инфекцияси бўлган беморларда тошма пайдо бўлса, ва уни флуконазолни қабул қилиш билан боғлаш мумкин бўлса, препаратни бекор қилиш лозим. Инвазив/тизимли замбуруғ инфекцияси бўлган беморларда тошмалар пайдо бўлганида, уларни диққат билан кузатиш ва буллёз шикастланишлар ёки кўп шаклли эритема пайдо бўлса, флуконазолни бекор қилиш керак.\nКумарин антикоагулянтлари ва флуконазолни бир вақтда олаётган пациентларда протромбин вақтини назорат қилиш керак.\nДаволашни клиникгематологик ремиссия пайдо бўлгунигача давом эттириш керак.\nДаволашни вақтидан олдин тўхтатиш рецидивларга олиб келиши мумкин.\nАвтомобил ва бошқа механик воситаларини бошқариш қобилиятига таъсири: автомобилни бошқариш ва бошқа механизмлар билан ишлаш қобилиятиги салбий таъсир қилиши ҳақида маълум эмас.\nАгар даволашдан кутилаётган самара хомила учун кузатилиши мумкин бўлган хавфдан устун бўлса, фақат оғир даражадаги ёки ҳаёт учун хавф туғдирувчи замбуруғли инфекциялардан ташқари, препаратни ҳомиладорларда, қўллаш мақсадга мувофиқ эмас.\nФлуконазол сутда қондаги концентрацияси билан бир хил концентрацияда аниқланади, шунинг учун лактация даврида препаратни буюриш тавсия этилмайди.\nСимптомлари: кўнгил айниши, қусиш, диарея, оғир холларда тиришишлар, галлюцинациялар, параноидал ҳулқ кузатилиши мумкин.\nДаволаш: симптоматик, меъдани ювиш; флуконазол буйрак орқали чиқарилганлиги сабабли, жадаллаштирилган диурез тавсия этилади. 3 соат давомида ўтказиладиган гемодиализ флуконазолнинг плазмадаги концентрациясини 2 марта камайтиради.\n2 таблетка блистерда тиббиётда қўллаш бўйича йўриқномаси билан бирга картон қутига жойланган.\nОлдингисиФлузамед капсулалар 14.07.2021


ҚИЁМАТГА ҚОЛГАН ҚАРЗ… - 20 Октября 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Октябрь » 20 » ҚИЁМАТГА ҚОЛГАН ҚАРЗ…\nҚИЁМАТГА ҚОЛГАН ҚАРЗ…\nМозорқишлоқ четидаги қабристонда сукунат ҳукм сурарди. Атрофда зоғ учмас, фақат дўмпайган қабрлардан бирига терс бурилганча элликдан ошган, сочлари пахтадек оқариб, ёшликда кўп ичкилик ичганиданми, икки кўзи ичига тортган, кўзлари остидаги ёнғоқчалари янада катталашган Раҳмон ўтирарди. Қабр атрофи-ю устини бегона ўт босган, йиллаб тозаланмагани сабабли тевараги турли ахлатга тўлган…\nБу қабрга Раҳмоннинг ота-онаси қўйилган. Уларнинг бири юз, бошқаси саксон йил яшаган. Афсуслар бўлсинки, рўшнолик кўришмади. Ёлғиз ўғил деб Раҳмонни болалигиданоқ татайтириб юборишган экан. Улғайгач, қари чол-кампирни гўё дўзах ўтида куйдирди. Ичиб келаверди. Тўполон кўтараверди. Оғзидан боди кириб, шоди чиқаверди. Ҳатто қарилиги кўзига кўринмай, ичкилик туфайли икки кўзини парда босиб уларни бир-икки марта калтаклади ҳам. Ота-она экан-да, дардларини ичга ютишди. Худодан инсоф сўрашди. Лекин бировга чурқ этишмади.\nМастон момо, Мўйдин оталар ана шу тахлит армонда ўлиб кетишди…\n— Нима қилай? — дея икки юзини чангаллаганча ер чизиб унсиз оҳ чекарди Раҳмон. — Сизларнинг қаршингизда юзим шувут, қаро! Ота, эна, юзим қаролигидан қабрингиз тарафга тик қарай олмаяпман. Билмайман, қандайдир куч мени терс ўгирилишга мажбур қиляпти. Қанча уринмай, фойдаси бўлмаяпти. Ўшанда… Сизларнинг берган тузингизга тупурдим. Ҳалол ишлаб топган пулларингизни ўғирлаб ҳаром-ҳаришга сарфладим. Йиғладингиз, оҳ урдингиз, парвоимга келтирмадим. Пойингизга ўзимни ташлаб узр сўраш, тавба қилиш ўрнига иккалангизни икки ёққа итқитиб ташладим. Шундаям миқ этмадингиз. Устимдан бировга арз қилмадингиз. Бироқ дилингиз қаттиқ оғриган экан. Сизлардан кейин одам бўла олмадим. Косам оқармади. Топганим ўзимга юқмади…\nТирик эканингизда уйимиздаги ўн килоли кострюлкалар сариёғга тўла турарди. Қишнинг қаҳратонли кунларида қўлимга фақат қайноқ, бўрсилдоқ нон тутқазардингиз. Совиган чиқса, печканинг устида иситиб берардингиз. Ишонасизларми, сиз борингизда мол-қўйга тўла турган оғилхона ҳалиям турибди. Аммо ҳувиллаб қолган. Эркак бўлиб битта туёқ қила олмадим, отажон, энажон!..\nМен соб бўлганман! Мен расво бўлганман!..\nШундай изтироблар исканжасида ўтириб Раҳмоннинг кўз ўнгида ўша машъум кун қайта гавдаланди. Ўша кунни ўзига қолса зинҳор эсламасди. У кундан нафратланарди. У кунни кўришга кўзи қолмаганди. Лекин ҳозир қандайдир бегона, номаълум куч ўша кунни эслашга мажбур этарди. Шунинг учун Раҳмон азбаройи қўрққанидан, баттар юзи қаролана бошлаганиданми, кўзларини чирт юмиб олди…\nЎшанда Раҳмон ўнинчини тугатиш арафасида эди. Мактабдошларининг қўлида ҳар сафар ўнталик қоғоз пулларни кўрганда, ичидан зил кетарди. Ўша ўнталик қоғоз пули борлар казо-казоларнинг арзандаси эканини биларди, аммо тан олмасди.\n«Менинг шулардан қаерим кам? — ўйларди ҳар гал алами келиб. — Отам ҳам, энам ҳам қўлимга бир сўмдан ортиқ пул тутқазмайди. Солиям, Тўйчиям, анави тутуруқсиз Файзуллаям киссасида бешталик, ўнталик пулларни олиб юради. Нега меникилар кўп пул бермайди менга? Нима ёмонлик қилдим уларга? Қачонгача ўртоқларимнинг олдида изза қилишади?..»\nАна шундай кунларнинг бирида шайтон йўлдан урди.\nМўйдин ота илмли киши эди. Ёзу қиш мана шу қабристондаги мақбаралар ёнида ўтириб зиёратга келгувчиларнинг ўтиб кетган яқинлари ҳақига тиловат, дуо қиларди. Одамлар кўнгилларидан чиқариб Мўйдин отанинг қўлига атаганларини тутқазиб кетишарди.\n«Отам шунча пулни қаерга беркитади ўзи? — бир куни ўйланиб ўтириб кўнглига келган шу саволдан сергак тортди Раҳмон. — Ҳар куни катмонини тўлдириб пул олиб келади-ку! Қани ўша пуллар?..»\nШу хаёл Раҳмонни оёққа турғазди. Уйда ҳеч ким йўқ эди. Мўйдин ота одатдагидек қабристонга кетганди. Мастон момони қайсидир қўшни мавлутга чақирганди. Раҳмон бир қарорга келгандек чол-кампир ётадиган хонага кириб борди ва дуч келган ерни тимирскилаб пул қидира бошлади. Кўрпалар қати, чойнак, косалар ичи ҳам қолмади. Шолча остиларигача титкилаб чиқди. Пулдан дарак бўла қолмади. Навбат қутига етди. Қути қулфланган эди. Раҳмон кўнглининг аллақаерида умид учқунлаган каби шоша-пиша ҳовлидан мих топиб келди ва бир амаллаб қулфни очди…\nНе кўз билан кўрсинки, қути ичи қоғоз пул ва тангага лиқ тўла эди.\nУмри бино бўлиб бунча пулни кўрмаган Раҳмон бир муддат тош қотиб қолди. Нима қилишни, қандай йўл тутишни билмай анқовланди.\n— Йўқ, буларнинг барини олмайман, — деди ниҳоят овоз чиқариб. — Бир сиқимини ола тураман. Билволдим-ку қаердалигини! Ҳар куни бир сиқимданини олиб турсам, сезишмайди… Эҳ, ота, эна, шунчалар паст кетишингизни билмас эканман. Қаранг, бир қути пулингиз бўла туриб менга ҳар куни атиги бир сўмгина пул тутқазаркансиз-а! Йўқ, энди бундай бўлмайди. Мендан яшириб юрган пулларингиз қаерда туришини билволдим. Энди мен ҳам бойиб кетаман. Бой ўртоқларимга ўхшаб ошхона ўрнига кафеда кабоб ейман ҳар куни. Мендан пул яширдингизми, энди ўзингиздан кўринг, бобой, момой!..\nЎша кундан эътиборан Раҳмоннинг қадам босиши ўзгарди. Босар-тутарини билмас бўлди. Аммо жуда сергак эди. Ҳар сафар қутидан пул ўғирлагач, қулфни илгаригидек беркитар, шубҳасиз, чол-кампир ҳаммасидан бехабар эди.\nБахтга қарши орадан икки ҳафта ўтгач, барибир пайқаб қолишди. Қутидаги пуллар сезиларли даражада камайиб кетганди. Чол-кампир дарров ундан гумонсирашди. Мўйдин ота азбаройи дили оғриганидан ўша куни бир неча соат ўзига кела олмай азобланди. Хаёлнинг турли кўчаларига кириб чиқди. Ачинди. Афсуслар чекди. Бироқ кўнглидагини тилига кўчирмади. Раҳмонни аста қошига чорлаб ётиғи билан сўради:\n— Болам, — деди Мўйдин ота. — Биласан, ёш бола эмассан. Энанг икковимиз сени худодан тилаб-тилаб олганмиз. Сени па-палаб ўстирдик, ўзимиз емай едирдик, ичмай ичирдик. Ҳеч кимдан кам қилмадик. Сени ўзимиздан ҳам азиз қилдик. Сен бўлсанг… Уйга опкелиш ўрнига уйдаги пулларни кўчага таший бошлабсан. Биз сени ўғирликка ўргатмагандик-ку! Ҳаром луқма едирмагандик-ку! Кимдан ола қолдинг бунақа таълимни?..\nОтанинг бу гаплари ўшанда Раҳмоннинг сочини тик турғазган, аламига алам қўшганди.\n— Ўғирлаганим йўқ, ўзимнинг ҳақимни олдим, — дея бақирди у Мўйдин отага пишқириб. — Шунча пулингиз бор-у, нега менга бир сўмдан ортиқ пул бермайсиз? Қизғонасизми? Нега? Ё гўрингизга опкетмоқчимисиз шунча пулни?..\nМана шу гапи чол-кампирнинг кўнглига оғир ботганди. Улар баравар Раҳмоннинг кўзларига жавдираб боқишди ва норози бош чайқаганча қайтадан сўрига чўкиб бош эгишди.\nРаҳмон эса муштларини тугганча титрар, яна бир оғиз қарши сўз айтса, чол-кампирни уриб ташлагудек чамаси бор эди. Хайрият, Мўйдин ота ҳам, Мастон момо ҳам тилларини тийишди. Худонинг ўзи асради шекилли. Аммо орадан йиллар ўтиб, Раҳмоннинг зуғумлари чегара билмай, минг азобда топилган пуллар ғойиб бўлавергач, ичкилик туфайли уларнинг шаъни ҳақоратга тўлгач, пушти камаридан дунёга келган ёлғиз фарзандининг муштларидан мўрт таналари симиллаб оғригач, кўзлари алам ёшига тўлгач, Мўйдин ота бир гапни айтди.\n— Илойим, узоқ яшагин, — деганди ўшанда Мўйдин ота қон қақшаб. — Пул топгин, аммо қўлинг тутмасин! Серфарзанд бўлгин, бироқ этагингда бола турмасин!..\nБуларни қария қарғиш деб эмас, шунчаки ношудликка жавоб, пўписа деб билса-да, худо қарғишга йўйибди. Раҳмоннинг қўлида пул турмас бўлди. Этагида бола турмади. Фарзандлари ёшига етмай ўлаверди.\nШундан кейингина кўзи очилганини ҳис этди. Пешонасига бир муштлади-ю, надоматлар денгизига шўнғиди. Худди ўша надоматлар бугун яна ношуд ўғилни қабристонга етаклаб келганди…\nБарибир кўнглининг чигали ёзилмади. Бу гал ҳам қабр тарафга тик боқа олмади. Юзи қаролиги нигоҳларига соя солиб қўяверди…\nРаҳмон шу кўйи узоқ вақт ҳўнг-ҳўнг йиғлаб ота-онаси руҳидан узр сўради. Кўкка боқиб Яратган эгамга ёлворди, тавбалар қилди…\nҚарз қиёматга қолган шекилли…\nЭнди Раҳмон то қиёматга қадар азобда умр кўришга маҳкум бўлган чоғи…\nУ қош қорая бошлагандагина аста ўрнидан турди-да, гўё илкис орқа ўгириб кетса, ота-онасининг руҳи баттар ранжийдигандек бошини қуйи солганча орқага тисарила-тисарила қабристондан чиқди…\nКатта йўлга чиқиб, уйи томон кетиб бораётган маҳал ота-онасининг қабри устида ҳалигина кўм-кўк либосда қад ростлаб турган бегона ўтлар бирдан сарғайиб, қовжирай бошлаганди.\nБу бекорга эмасди…\nУмрини ёлғиз ўғилнинг аламига кўмилиб, зор қақшаб, минг азобда ўтказган ота-онанинг унсиз фарёди худонинг қудрати билан қовжираган ўт-ўланларга сингганди.\nКатегория: Hikoyalar to'plami | Просмотров: 37 | Добавил: Sherlaruz.CoM | Рейтинг: 0.0/0


БУ ЙИЛ ДЕПУТАТЛАР УЧУН ЭНГ МАСЪУЛИЯТЛИ ЙИЛ БЎЛАДИ - Ўзбекистон овози газетаси\nБУ ЙИЛ ДЕПУТАТЛАР УЧУН ЭНГ МАСЪУЛИЯТЛИ ЙИЛ БЎЛАДИ\nШуҳрат МАМАЖОНОВ, Олий Мажлис Қонунчилик палатаси депутати, Ўзбекистон ХДП фракцияси аъзоси:\n— Ўтган йил миллий парламентимиз фаолиятида туб бурилиш ясагани, фаолиятимизни янги босқичга кўтаргани, айниқса, ўзимизга танқидий нуқтаи назардан баҳо беришга ундагани билан тарихимизда чуқур из қолдирди, деб ўйлайман.\nХалқ вакили — депутат кечаги фикр, кечаги дунёқараш, кечаги ҳаракат билан бугун жамиятга, одамларга наф келтира олмайди. Биз аввало, шуни чуқур англаб олишимиз керак.\n2017 йилда Президентимиз икки маротаба Олий Мажлис Сенати аъзолари ва Қонунчилик палатаси вакиллари билан учрашди, уларнинг олдига катта вазифалар қўйди. Очиғи, ҳозирча бу ишларни тўлақонли, халқимиз кутган даражада амалга оширишга эришаётганимиз йўқ.\nЎтган йил ҳар ойда 10-12 кун сайловчилар ҳузурида бўлиб, уларни қийнаётган масалаларни ўргандик ва шунинг натижасида қонунчиликдаги камчиликлар, жамиятдаги муаммолар янада яққол намоён бўлди. Кўриб, билиб турибмиз: бугун одамлар биздан кўп нарса кутаяпти. Шу маънода, Янги йил депутатлар учун синовли йил бўлади.\nДавлатимиз раҳбарининг Олий Мажлисга йўллаган Мурожаатномасида биз, депутатлар олдига қўйилган кўп саволларга жавоб беролмадик. Парламентда деярли ҳар куни бир нечта тадбир, ҳар хил йиғилишлар ўтказилади. Лекин, тан олишимиз керак, уларнинг аксарияти самарасиз бўлиб чиқяпти. Қонун лойиҳалари, турли вазирлик ва идораларнинг ахборотлари билан боғлиқ йиғилишлардаги муҳокамаларда мамлакат миқёсида ечимини кутаётган масалалар бўйича таклифлар берилаётгани йўқ.\nПрезидентимиз Қонунчилик палатасидаги муҳокамалардан ҳам бир «чанг чиқсин», деганлари бежиз эмас. Бу гапда парламент аъзолари тушунадиган чуқур маъно бор. Хулоса шуки, қилган ишларимиздан кўра, бажаришимиз лозим бўлган вазифаларимиз кўпроқ.\nКатта орзулар, улкан марраларни кўзлаб, Янги йилга қадам қўйдик. Биз ҳам зиммамиздаги юкни ҳис қилиб турибмиз. 2018 йил мамлакатимиз тарихида, халқимиз ҳаётида катта ўзгаришлар олиб келишига ишонаман. Биз, депутатлар ана шу ислоҳотларнинг олдинги қаторларида боришга, халқни ўз ортимиздан эргаштира олишга, машаққатларни ўз бўйнимизга олишга тайёрмиз.


27 сентябрь, 2018, 11:00\nМиллий терма жамоамиз Эктор Купер бошчилигидаги иккинчи ўйинини Эронга қарши ўтказганидан хабарингиз бор. Сурияга қарши дастлабки учрашувда 1:1 ҳисобини қайд этган вакилларимиз бу сафар эронликларга 0:1 ҳисобида имкониятни бой берди. Шу тариқа мазкур учрашув Купернинг биринчи мағлубиятига айланди. Аста-секин янги мураббийнинг иши ва жамоа ўйини борасида билдириладиган фикрлар пайдо бўляпти. Эронга қарши беллашувдан сўнг тажрибали мутахассисларимиздан бири Усмон Тошев ўз муносабатларини билдирди.\n- Терма жамоамизнинг ўтказган иккала ўйини ҳам ҳар хил бўлди. Барибир биринчи учрашувда йигитларимизда ҳаяжон кўпроқ эди. Вакилларимизнинг Эронга қарши учрашувини стадионда кузатдим. Гарчи бу ўйинда мағлубиятга учраган бўлсак-да, терма жамоамизнинг кўрсатган ўйини менга ёқди. Биринчи учрашувга нисбатан ҳимояда анча тартибли ўйин намойиш этишди. Тўпни йўқотиб қўйган пайтимизда ҳам футболчиларимиз жой-жойида бўлишди, эсанкираб қолишмади. Умумийси, жамоамиз ўйинида тартиб кўзга ташланяпти. Бир нарсани унутмаслик керакки, уй қурганда аввало унинг пойдевори яратилади ва шунга қараб уй барпо этилаверади. Миллий терма жамоамизни ҳам шунга ўхшатишимиз мумкин. Менимча, жамоамиз шаклланишни бошлади. Бунда эса албатта мураббийнинг маҳоратини алоҳида айтиб ўтишни истаган бўлардим. Келганига эса ҳали кўп бўлмади. Шунингдек, терма жамоамиздаги аксарият футболчиларимиз яхши жамоаларда тўп суришади. Терма жамоамиз Купер бошчилигида тўғри йўлда. Ҳар холда футболчиларимиз жой-жойида ўйнашяпти. Шундан келиб чиққан ҳолда аста-секин имкониятлар, хавфли вазиятлар, дарвозалар томон зарбалар ва шундан кейин голлар ҳам бўлади. Лекин бунгача сабр қилишимиз керак.\n- Эронга қарши учрашувда асосий муаммоимиз нимада бўлди?\n- Муаммоимиз йўқ. Аслида муаммо нимада биласизми? Ғалаба қозонишда. Аслида эса қанақа муаммоларимиз бор, уларнинг икир-чикиригача мураббийларимиз билишади. Менимча, у қадар катта муаммо йўқ. Ҳарқалай футболчиларимиз бир-бирларини яхши тушунишади. Улар ҳаммаси биргалашиб, мураббийнинг янги тактикаларини қўллашга ҳаракат қилишмоқда. Аммо бу қанча вақт олади? Бир ойми, икки ойми ёки иккита ўйинми, ҳаммасини вақт кўрсатади. Муҳими, бизда маҳоратли мураббий бор. Биласизми, ўзи футболда оддий бир жамоани ютишнинг ўзи муаммо саналади. Аслида ғалабани сиз ҳам, мен ҳам хоҳлаймиз. Мана шунинг ўзиёқ муаммо туғдиради. Ўйин бошлангач эса иккала жамоа ҳам бир-бирига муаммолар туғдиришга ҳаракат қилишади. Футбол шуниси билан ҳам қизиқда. Аммо ҳозирнинг ўзиданоқ Эктор Купердан натижа талаб қилиб бўлмайди. Унга истасак ҳам, истамасак ҳам вақт зарур.\n- Терма жамоамизнинг Сурия ва Эронга қарши ўйинларини ўзаро солиштирганда қандай фарқларини кўряпсиз?\n- Ҳозир айтганимдек, мураббийга вақт берилган. У аввало ўзбек футболчиларини яхшироқ ўрганиб чиқяпти. Агар ўзимизни мураббий бўлганида унга осонроқ бўларди. Ёки россиялик мутахассис келганида ҳам тилимиз бир эди ва ҳар холда биздан узоқда бўлмасди. Яъни, бизнинг футболга мослашиши кўп вақтни талаб қилмасди. Аммо Эктор Купер бизнинг футболдан узоқда эди. У тилимизни, урф-одатларимизни билмайди. Лекин шундай бўлса-да, ҳаммаси унинг учун яхши кетяпти. Сурияга қарши беллашувда асосий таркиб умуман бошқача эди. Етакчи ўйинчиларимиз майдонга тушишмаганди. Эрон билан учрашувда эса етакчиларимиз майдонга туширилди ва ўйин бошқача тус олди. Бир-иккита ғалаба мураббийнинг ҳам ишини анча осонлаштиради. Мен Куперга ишонаман. Тошкентда бўлиб турган пайтимда унинг машғулотини бориб кўрдим. Унинг иши менга ёқди. У жаҳон савиясидаги топ-мутахассис, шу боис унга мен нимадир деб баҳо бера олмайман. Уни бутун дунё танийди ва унга етарлича баҳо бериб бўлинган. Шунчаки, бироз сабр қилишимиз керак.\n- Янги мураббийни кузатаётган бўлсангиз, унда айнан қандай янги жиҳатларни кўряпсиз?\n- Биринчи навбатда Эктор Купер ўз ишини билади. Мен, сиз ёки бошқаси ўз фикримизни билдиришимиз мумкин. Аммо у ҳеч нимага эътибор қилмасдан ўз ишини бажараверади. Купер мураббийлик фаолияти давомида жуда катта йўлни босиб ўтган. У ўз мураббийлик имзосига эга бўлган мутахассис. Тартиб-интизомни ҳам қатъий талаб қиладиган инсон. Тўғри, бу янгилик эмас, аммо ҳамма ҳам бунга қатъий тарзда охиригача амал қилавермайди. Машғулотлари кулгу ва хушчақчақ тарзда ўтяпти. Лекин Купер керак пайтда жиддий шахсга айланади. Керак пайтда футболчилар билан кулишади, керак пайтда эса ўз истакларини улардан талаб қила олади.\n- Сизда Купер билан учрашиб, мулоқот қилиш имконият бўлдими?\n- Йўқ, ҳозирча кўришмадим. Машғулотларини ҳам асосан трибунадан кузатдим. Ҳозир бунинг мавриди эмас. Насиб бўлса, у билан албатта танишамиз. Чунки, бу ўзимга ҳам қизиқ. Аммо айни пайтда унинг иши жуда кўп. Шунинг учун бу мураббийга халақит қилмаслигимиз керак. Ишини бажариши учун ўз ҳолига қўйиб беришимиз лозим.\n- Ўзбекистон U-16 терма жамоаси бош мураббийи сифатида МОФА турнирида ғолибликка эришгандингиз. Айни пайтда термадаги ишингиз нима бўляпти?\n- Ҳозирча мусобақа йўқ. Терма жамоа билан ишимиз тугади. Чунки 2002 йиллардаги футболчилар учун мусобақалар йўқ. Ҳозирда асосий жамоалар сифатида U-21 ва Азамат Абдураимов ишлаётган U-14 термаларини айтишим мумкин. Яқин орада мураббийлар учун ўқув-курслари бошланади.


18 Ноябрь 2021 09:09\nNUR-SULTAN. Kazinform - Биз блокчейн технологиясини жорий этишга қарор қилдик, деди ҚР Рақамли ривожланиш, инновациялар ва аэрокосмик саноат вазири Бағдат Мусин ўзининг Facebookдаги саҳифасида.\n«Ҳамкасбларимиз билан биргаликда блокчейн технологияси билан янги уйни онлайн рўйхатдан ўтказиш жараёнини тақдим этдик. Аҳолига хизмат кўрсатиш марказларига (АХКМ) келаётган одамларга бўлган талабни таҳлил қилиб, биз энг оммабоп хизматларга эътибор қаратдик. Мисол учун, жорий йилнинг 9 ойи давомида қозоғистонликлар уй-жойни рўйхатга олиш учун АХКМга 900 минг марта, нотариусга 700 минг марта мурожаат қилган. Шундай қилиб, биз блокчейн технологиясини жорий этишга қарор қилдик. Шу тариқа кўчмас мулкни рўйхатга олиш ва гаровга қўйиш жараёнини тезлаштирдик», — деди вазир.\nУнинг сўзларига кўра, масалан, янги қурилган уйдан квартирани ипотека эвазига сотиб олишни ўйлаб кўрсангиз, ҳужжатларни йиғиб, тўртта ташкилот – банк, нотариус, уй эгаси ва АХКМ ўртасида сарсон бўлишга тўғри келади. Жорий йилда 900 мингта шундай ҳолат кузатилди десак, ҳар бир ҳолатда бу ташкилотларга 2-3 мартадан бориш зарурлигини ҳисобга олсак, натижада одамлар 3 миллион марта нари-бери югуришга мажбур бўлганини кўрамиз.\n«Ушбу муаммоларни ҳал қилиш учун биз ҳозирда бизнес ташаббуси билан пилот лойиҳани ишга туширдик. Биз банк жараёнини, шунингдек, мулкдор ва давлат, яъни «Фуқаролар учун ҳукумат» жараёнини бирлаштирдик. Биз давлат сифатида аҳолини АХКМга бориш мажбуриятидан озод қилишга, қулай ва самарали хизматлар орқали уйдан чиқмасдан хизмат олиши учун шароит яратишга ҳаракат қилмоқдамиз.\nAгар бу муаммони тўғридан-тўғри банк ёки қурилиш эгаси орқали ҳал қилиш мумкин бўлса, нега АХКМга бориш керак ?! Бусиз ҳам давлат барча шартномаларни маълумотлар базасига киритади.\nУшбу лойиҳани амалга оширган вазирлигимиз, Aдлия вазирлиги, DI Group, Xalyk bank, Алтин банк ва Фуқаролар учун ҳукумат мутахассисларига миннатдорчилик билдираман», - деди Бағдат Мусин.


11:28 / 19.07.2017 | Shaxzod | 4156\nВа алайкум ассалом! Иброҳим деган ўғиллари бўлган. Бунга шак-шубҳа йўқ.\nАнас розияллоҳу анҳудан ривоят қилинади: «Набий соллаллоҳу алайҳи васаллам билан Абу Сайф ал-Қайннинг олдига кирдик. У Иброҳимнинг сут отаси эди. Набий соллаллоҳу алайҳи васаллам Иброҳимни олиб, ўпдилар ва ҳидладилар. Сўнгра Иброҳим жон бераётганда яна унинг олдига кирдик. Расулуллоҳ соллаллоҳу алайҳи васалламнинг кўзларидан ёш оқа бошлади. Шунда Абдурраҳмон ибн Авф у зотга: «Сиз ҳамми, эй Аллоҳнинг Расули?!» деди. У зот: «Эй Ибн Авф, бу раҳматдир», дедилар ва яна йиғладилар. Сўнгра у зот соллаллоҳу алайҳи васаллам: «Албатта, кўз ёш тўкади, қалб маҳзун бўлади, аммо Роббимизни рози қиладиган нарсадан бошқани айтмаймиз. Албатта, биз сенинг фироқингдан жуда маҳзунмиз, эй Иброҳим», дедилар». Тўртовлари ривоят қилганлар. Шарҳ: Ушбу ҳадиси шарифдан Пайғамбаримиз соллаллоҳу алайҳи васалламнинг Мория Қибтийя онамиздан кўрган ўғиллари – Иброҳимни Абу Сайф ал-Қайн лақабли кишининг хотинлари эмизганини билиб оламиз. Абу Сайфнинг исмлари Баро ибн Авс ал-Ансорий бўлиб, темирчи бўлганлар. Шунинг учун ҳам Абу Сайф – қилич отаси куняси билан аталганлар. Ушбу ҳадисдан олинадиган фойдалар: 1. Туғилган болани бошқа аёлга эмиздириш жоизлиги. 2. Болани эмизган аёлнинг эри бу болага сут ота бўлиши. 3. Боласини эмизишга берилган жойга бориб, ота фарзандини кўриб туриши кераклиги. 4. Пайғамбаримиз соллаллоҳу алайҳи васалламнинг болажон эканликлари. Ўғиллари Иброҳимни кўриб, қўлларига олиб, ўпиб, ҳидлашлари шуни кўрсатади. Мусулмон оталар ўз Пайғамбарларидан ўрнак олишлари лозим. 5. Ҳазрати Анас розияллоҳу анҳунинг Пайғамбаримиз соллаллоҳу алайҳи васалламнинг ҳузурларидаги мартабалари, у зотга ихлос билан хизмат қилишлари. Буни Иброҳим эмизилаётган уйга икки марта киришда ҳам у зот соллаллоҳу алайҳи васаллам билан бирга бўлганларидан билиб оламиз. 6. Пайғамбаримиз соллаллоҳу алайҳи васалламнинг ўғиллари Иброҳим – Абу Сайф ал-Қайн розияллоҳу анҳунинг уйларида жон берганлиги. 7. Яқин кишиси ўлган одам овоз чиқармай, кўзидан ёш тўкиб йиғласа жоизлиги. 8. Улуғ, олим одамлардан баъзи бир тасарруфотлар содир бўлганда уни нима учун қилганлигини сўраш мумкинлиги. 9. Яқин кишиси ўлган одам кўзидан ёш тўкиб, қалбидан маҳзун бўлиши мумкинлиги. 10. Яқин кишиси вафот этган одам фақат Аллоҳни рози қиладиган гапларни айтиши кераклиги. 11. Вафот этган одамга «Биз сенинг фироқингдан маҳзунмиз», дейиш ёки шунга ўхшаш гапларни айтиш мумкинлиги. ("Ҳадис ва Ҳаёт" китобидан). Валлоҳу аълам!


Тожикистонда экстремизмга энг мойил ҳудудлар аниқланди\nДУШАНБE -- Тожикистон Республикаси Президенти ҳузуридаги Стратегик тадқиқотлар маркази мамлакатнинг экстремистик кайфиятга энг мойил бўлган ҳудудларини аниқлади, бу тўғрисида чоршанба (1 ноябрь) куни Centre1.com хабар берди.\nЭкспертлар комиссиясининг таҳлиличиси Мулломухтор Муллоев марказ веб-сайтига аҳолиси исломий жангарилар бўлиш эҳтимоли энг баланд бўлган вилоятлар ва бошқа ҳудудларни кўрсатувчи харитани жойлаштирди.\nҲисоботга кўра Рудаки, Вахдат ва Нуробод пойтахтга яқин жойлашган хавфли ҳудудлардир.\nСўғд вилоятида Ҳўжанд, Исфара, Конибодом, Истаравшан ва Панжикент шаҳарлари ҳамда Спитамен, Жаббор Расулов, Ашт, Б. Ғафуров ва Мастчоҳ туманлари заиф ҳисобланади.\nХатлон вилоятида Кўлоб шаҳри ва Шаҳритуз, Кабадиён, Бўхтар, Ж. Балҳий, Фарҳор ва Возе туманлари таъсирчан деб топилди.\nҲокимият органлари Ванж туманига Помир тоғларидаги экстремистлар учун энг хайрихоҳ жой сифатида қарайдилар.\n1500 атрофида тожиклар хориждаги террористик ва экстремистик гуруҳлар қаторида жанг қилмоқдалар, бу тўғрисида шу йилнинг ёзида Ички Ишлар Вазири Рамазон Раҳимзода айтиб ўтган эди.\nЖаҳон банки Тожикистоннинг чекка ҳудудларига тез ёрдам машиналари етказишни молиялаштирди


“Спартак” билан узоқ муддатли шартномага эга легионеримиз Остон Ўруновга Россия премьер-лигасидаги фаолиятини давом эттириш имконини бериб келган “Уфа” ўтиш плей-оффида Миллий футбол лигаси вакили “Оренбург”га имкониятни бой бериб, қуйи лигага тушиб кетди.\nҲал қилувчи беллашувда фаол ўйнаган ҳужумкор футболчимиз жамоасини қутқариб қола олмади. Остоннинг уфаликлар билан ижара шартномаси 30 июнь куни якунланади. Табиийки, Ўрунов кейинги икки мавсумда ўзига бошпана берган клубни тарк этишга мажбур.\n“Спартак” ва “Уфа” клублари ўртасидаги келишувга кўра, бошқирдистонликларда ўзбекистонлик легионерни мавсум охирида тўлиқ ўз сафига ўтказиш ҳуқуқи бор эди. Бунинг учун “Уфа” пойтахт клубига бир миллион евро тўлаши белгиланган.\nБироқ, “Уфа” бош директори Шамиль Газизов ўзбек футболчисининг трансферини амалга ошириш учун жамоа премьер-лигадаги жойини сақлаб қолиши шартлиги, Миллий футбол лигасига тушиб кетса, Ўрунов трансфери учун талаб қилинган маблағни жамлай олмаслигини таъкидлаган эди.\nОхир-оқибат, “Уфа” раҳбарияти қўрққан вазият юз берди ва жамоа премьер-лигасидаги ўрнини аламли тарзда бой берди. Энди Миллий футбол лигасида қатнашадиган клуб бюджети кескин камайтирилади. Улар Остон Ўруновнинг маошини ҳам, “Спартак”га тўланиши керак бўлган бадал пулини ҳам кўтара олмайди.\nРоссия футболини кенг ёритиб келаётган манба – matchtv.ru сайти ўз инсайдерларига таяниб хабар тарқатишича, Остон Ўрунов тез орада “Спартак”га қайтади. Чунки, футболчининг клуб билан яна уч йил давом этадиган битими бор.\nАввалроқ, Россия оммавий ахборот воситалари “Спартак” клуби раҳбарияти ёзда таркибни қайта кўриб чиқиши ва мураббийлар штаби жорий мавсумни ижарада ўтказаётган барча легионерлардан воз кечиш бўйича бир қарорга келиб бўлгани ёзилганди.\n“Матч ТВ”нинг маълум қилишича, ёзда “Спартак” таркибига ўн нафарга яқин футболчи ижарадан қайтади. Булар ҳимоячи Илья Гапонов (Россия), ярим ҳимоячилар Остон Ўрунов (Ўзбекистон), Гус Тиль ва Йоррит Хендрикс (Нидерландия), Алекс Крал (Чехия), Максим Глушенков (Россия), ҳужумчилар Эсекель Понсе (Аргентина), Педро Роша (Бразилия) ва Жордан Ларссон (Швеция). Юқоридаги рўйхатга тушган легионерларнинг аксарияти нуфузли жамоаларда ўйнамоқда. Хусусан, Крал “Вест Хэм”да, Понсе “Кадис”да, Роша “Атлетико Паранаэнсе”да, Ларссон АИКда, Тиль ва Хендрикс “Фейеноорд”да асосий таркиб ўйинчиларидан ҳисобланади. Уларнинг бирортасида фаолиятини “Спартак”да давом эттириш мақсади йўқ.\nЧунки Россия футболига УЕФА томонидан қўлланилаётган сакнциялар легионерлар масаласини энг оғриқли муаммога айлантирди.\n“Спартак”нинг европалик легионерлар бўйича сиёсати маълум. Бироқ, Остон Ўрунов улар қаторига кирмайди. Ҳамюртимиз “Спартак”га қайтгани билан ўзига бошқа жамоа топиши керак бўлади. Агар унга харидор чиқмаса ёки яна ижарага оладиган клуб топилмаса, энг охирги вариант сифатида клуб Остонни Миллий футбол лигасидаги ўринбосарлар таркибига юборади.\nБошқа томондан, санкциялар туфайли юзага келган вазият Ўруновнинг фойдасига ишлаши, “Спартак” унга асосий жамоадан жой бермаган тақдирда ҳам, премьер-лиганинг бошқа клублари 21 ёшли ўйинчига имкон бериши ҳам эҳтимолдан холи эмас. Ҳар ҳолда Ўрунов жароҳатларидан қутилганидан кейин “Уфа”нинг сўнгги ўйинларида аввалги спорт формасини тиклаб олганини намойиш қилиб, анча юқори савияда тўп тепди.\nУмумий ҳисобда, Ўрунов якунланган мавсумда жами 17та ўйинда майдонга тушди. Энди ўзи тиклаб олганда эса, чемпионат тугаб қолди.\nЭнда ҳамма умид янги мавсумдан. Ёзда футболчимиз фаолиятида ўзгариш бўлиши аниқ. Янгилик кутамиз...


Стрессда яхши самара берадиган 8 маҳсулот - Zamin.uz\nАсабийлашганда тинчлантиришга ёрдам берадиган табиий маҳсулотлар ҳақида маълумот бериб ўтамиз.\nЛосось организмга зарар етказиши мумкин бўлган стресс гормони кортизол ва адреналинни нейтраллаштириш хусусиятига эга. Омега-3 ёғ кислотасига бой бўлган мазкур балиқ саломатликни яхшиланишига ҳисса қўшади.\nРуккола шодлик ҳамда қувончни туйишга ёрдам берадиган дофаминнинг синтезида муҳим рол ўйнайдиган фоли кислотаси ва В витаминини ўз ичига олади.\nМазкур маҳсулот киши ўзини сокин ва хотиржам ҳис қилишига ҳисса қўшадиган адреналин ишлаб чиқарилишини жадаллаштиради.\nСтресс гормонларининг камайтириш учун какао миқдори кўп бўлган шоколад истеъмол қилиш кифоя. Какао таркибида антиоксидантлар кўплиги ҳисобига уни истеъмол қилгандан кейин томирлар кенгайиб, қон босими пасаяди.\nКартошка таркибидаги крахмал стрессни бартараф қилиш учун етарли энергия билан таъминлайди. Фақат бунинг учун уни қовурмасдан, печда пишириш ёки қайнатиб истеъмол қилиш керак.\nМазкур мева серотонин ишлаб чиқарилишини жадаллаштирадиган кейин эса кишини тинчлантирадиган триптофанни ўз ичига олади. Қолаверса, тадқиқотларда кивини мунтазам равишда истеъмол қилиш уйқусизликда яхши самара бериши ва тиниқиб ухлашга ёрдам бериши аниқланган.\nСтресс сабаб организмда қон босими ва уйқу яхши бўлишини таъминлайдиган магний миқдори камаяди. Исмалоқ истеъмол қилиш ушбу муаммога ечим бўла олади.\nБир финжон кўк чой тинчланишга ёрдам беради. Таркибидаги L-теанин аминокислоталарининг бисёрлиги сабаб кишини тинчлантиради, уйқу босишининг олдини олади. Шу сабаб ҳам асабийлашганда кўк чой ичиш тавсия қилинади. “Замин” янгиликларини “Facebook”да кузатиб боринг\nЯнгиликлар » Ҳаёт тарзи » Стрессда яхши самара берадиган 8 маҳсулот


Газета ва журналлар одамларга зиё улашади. Биз ҳам оиламиз билан бир нечта нашрга обуна бўлганмиз.\nБир куни «Оила даврасида» газетаси мухбири уйимизга келиб қолди. Фарзандларим жаҳон чемпиони бўлишган. Уларни спортга қандай ошно қилганим, оилада фарзанд тарбиясида нималарга эътибор қаратишим ҳақида сўради. Ўзи билан газета олиб келган экан. Ўқиб чиқиб, бу мен уйда обуна бўлган бошқа газеталарга қараганда кенг қамровлиги, тилининг соддалиги, асосан, оилани асраб-авайлаш ҳақидаги долзарб мавзуларни таъсирли ёритиши билан эътиборимни тортди.\nПочта шундоққина уйимизнинг ёнида жойлашган. Ўша куниёқ тушиб, газетага обуна бўлдим. Ҳозиргача газетанинг ҳар бир сони уйимизга келади. Биринчи бўлиб болаларим ўқишади. «Уйдаги дарс» саҳифасини қайта-қайта ўқиб чиқишади. Саволларга жавоб йўллашади. Мен тадбиркор бўлганим учун, асосан, «Даромад манбаи», «Долзарб мавзу» саҳифаларини ўқиб чиқаман. Бир олам фойдали маълумот оламан, десам, муболаға бўлмайди. Аёлим оилавий масалалар ва бекалар учун бериб бориладиган мавзуларга қизиқади.\n«Оила даврасида»га кейинги йил учун ҳам обуна бўлдик. Сиз ҳам обуна бўлинг. Адашмайсиз.


Тилаб Маҳмудов. Ватан томон борар бари йўл - www.ziyouz.uz\nБош саҳифа Илм ва фанАдабиётТилаб Маҳмудов. Ватан томон борар бари йўл\nШеър аслида инсоният, коинот ва замон осмонида инсонларнинг орзу-умидлари ва армонлари бўлиб учиб юрган буюк қушлардир. Бу қушларнинг қанотлари сўздан, юраги ҳикматдан, жисми ибратдан иборат. Уларнинг ана шу парвози абадий, зеро, улар инсоният йўлини ёритувчи, одамзодни одамийлик сари етакловчи йўлчи юлдузлардир.\nШоиранинг биринчи шеърий тўплами “Илк муҳаббат” (1968) деб номланган эди. Одатда, ёш шоирлар тўнғич китобини муҳаббат, баҳор, она, Ватан мавзуларига бағишлайди. Уларнинг аксарият шеърлари ҳис-ҳаяжонли дил изҳори билан тўлиб-тошади.\nОқарганда сочлар эслаймиз,\nКимлар бизни рад этганини —\nмисраларини ўқиб, 21 ёшли Ҳалима қандай журъат, қандай ҳаётий тажрибага таяниб умр баҳори ўтиб, куз кириб келганию, сочлар оқарганини, кимларнидир рад этиб, кимлар уни рад этганини нечун шеърга солди, ахир, бундай воқеалар ҳали унинг бошига тушмаган эди-ку, деб ҳайрон бўламиз. Дарвоқе, бу шеърнинг ўзиёқ ўзбек поэзиясига инсон ҳаёти ва тақдирини ўз ижодига сарлавҳа қила бошлаган ўйчан шоира кириб келаётганидан дарак берган эди. Унинг ўйлари маҳзун ва узун эди. У боболарнинг бир вақтлар товус патида қийналиб-қийналиб ёзган сўзларини дилига жойлар экан, шомда, пешинда, севги алангасида ёзган шеърларига келажакда кимлардир термилишини орзу қилади. Шу билан бирга кўнгил кечинмалари ҳаёт мураккабликларининг давоми эканлигини ҳис қилади.\nҲаёт, муҳаббат, муносабат ва яшамоқ сир-асрорларини ўз ёшига нисбатан эртароқ ва чуқурроқ ҳис қилган шоира шеърият шунчаки кўнгилочар машғулот, эрмак эмаслигини, ижод армонли кўнгилга дармон бўлувчи мўъжиза эканини тушуниб етади:\nШунчаки ёзмоққа кўнгил тўлмайди,\nШунчаки ёзмоқ бу шоирга ўлим.\nБу ёш шоиранинг етилган тафаккури, дунёқарашининг ифодаси эди. Ҳалиманинг мақсади, ҳаёти ва иқтидори ана шу буюк ният, яъни «шунчаки ёзмаслик» ва шунчаки ёза олмасликка қаратилган эди.\nҲалима Худойбердиеванинг шеърларини ўқир эканман, у қайси булоқдан сув ичган, қайси масканда камол топган, кимнинг этагидан тутиб устозим деган сингари саволлар туғилади. Ҳалиманинг Сирдарё ёқасида гулдай очилгани маълум, Боёвутда бўй етгани, қишлоқ қизлари сингари ўчоққа ўтин қалаб нон ёпгани, пахта териб эгатларда соч ўргани рост. Бироқ шеърият гардини унга Боёвут шамоллари қандай юқтирган? Қачон, қандай қилиб у икки сўзни бир-бирига ошиқ-маъшуқдай қовуштириб, бир умрга ажралмайдиган муҳаббат меҳри билан боғлаган?\nБу саволларга жавобни шоиранинг “Бизнинг боғда” сингари шеърларида топаман. Худди ана шу шеърда ХХ аср боласининг ота-она ва яқинларидан эшитган эртак, достонларидан олган таассурот ва ҳаёт тафсилотларининг руҳи сезилиб туради. Ҳалима учун ота-онаси, она замин, халқ айтишувлари унинг суянч тоғлари, асарларининг қон томирлари. Бу бежиз эмас. Ҳалиманинг амакиси Маматқул бахши эл орасида обрўли бахшилардан саналган. У қайирмалик Сайрам бахшини ҳам меҳр билан эслайди. Бироқ Ҳалима достонларга эргашиб кетмади, ўз йўлини йўқотмади. Буни шоиранинг турли йилларда чоп этилган тўпламларидаги шеърларида кузатиш мумкин.\n“Оқ олмалар” китобида Ҳалиманинг отаси Умматқул Худойбердиевга бағишлаган марсияси бор. “Биз отамдан айрилганмиз оқ олмалар пишганда”, деб эслайди шоира. Оқ олмалар пишган пайтни эслаш туфайли у отасининг сочига оқ олма рангли оқ толалар тушгани, ҳар йилгидай саф-саф пичан ғарамларининг тикланмай қолгани, отасининг чапдаст, сертомир қўлидаги қорайган сахий тупроқнинг рангидай танга-танга қадоқлар кўз олдидан ўтади. Отасига оқ олмалар териб берган, мўйсафидлик умрини тилаб юрган шоира отасининг куз келмасдан илдизига болта теккан дарахтдай сўлишини, наинки ўғил-қизлари, кетмону пахтазор ҳам дилдираб қолганини армонли сатрларига жойлайди.\n“Илк муҳаббат»дан “Чаман»гача орадан атиги 6 йил ўтади. Ҳалиманинг онасига, отасига қизлик меҳри билан йўғрилган илк муҳаббати энди етилади ва янги туйғулар, кайфиятлар, манзилларга интилади. Ойдин кечаларда, чарақлаган само бағрида пастда юлдуз бўлиб порлаган жуфт, шўхчан кўзларнинг ёниши, ногаҳон рўпара келган қалбларнинг «сири сирлигича қолди, мағрур, қушдай эркин ҳаёти тушдай ўтиб кетди қолдириб хотира…».\nБу муҳаббат изтиробларига у ўзини кўниктиради. Начора, буни ҳаёт дейдилар. Севмоқ, севилмоқ кишининг ўзигагина эмас, ўзгага ҳам боғлиқлиги Ҳалима Худойбердиева шеъриятининг муҳаббат зарварақларини ташкил этади. У бевосита ўз атрофи ва руҳияти оламида яшаб келаётган, ҳали юрагида тугунлар кўпаймаган палладан шеърият чаманзори сари қадам ташлади. Энди бу чаманзор унга бошқача кайфият, ўзгача шукуҳ ва шуур бахш эта бошлади. Бунинг ёрқин мисоли «Бегим сизни худойим…» шеъридир.\nБу шеърда шоира тамомила янги қиёфада бўй чўзади. Фикрини туйғуларидан излайди, туйғуларини хаёллари, ўйлари билан тўлдиради. Шу маънода қуйидаги мисраларни чинакам поэзиянинг безавол намунаси деса бўлади:\nКимларнидир ўйчану, сизни кулиб яратган.\nНогаҳон бериб қўйиб бу ақлни, камолни,\nЎзи ҳам рашк, ҳасадда тўлиб-тўлиб яратган.\nШеърда қисматни кўз ёши билан ювмоқ эмас, балки кўнгил ва тафаккурнинг ногаҳоний замзамаларини ҳазил ва эркаланиш тафти билан эритмоқ истаги ўз ифодасини топган.\nИнсон ҳаётининг мураккаб жумбоқлар билан тўлиб-тошган, одам табиатининг камалакдай товланиши, ҳар бир киши ўз ҳаётида “шан марҳаматию, рутубатли алдоқларни” кечириб, “кимларнидир рад этиб, кимлар бизни рад этиб” яшаши Ҳалима Худойбердиева поэзиясининг фалсафий мағизини ташкил этади.\nҲалиманинг шеърларида момолар ривояти, боболар ҳидояти суянч тоғларидай ибрат тимсолларидир. Улар гўё ҳар мисрада шоирани кузатиб, гоҳо уни тузатиб турадилар. Шоира ҳар бир янги шеърида ҳаёт фалсафасини туйиб боради, муҳаббат, ҳаёт, дунё ҳақида мушоҳада юритаркан, одамлар табиатидаги улуғворлик ва пасткашлик, комронлик ва ғирромлик, ғараз ва ғазаб аломатларига эътибор қаратади, унинг тириклик ва яшашга илҳақ ғайрати ҳайратга айлана боради.\nШоиранинг лирик қаҳрамони беҳаловатликдан ҳаловат топа оладиган, ўзини ҳаётнинг қайноқ жабҳаларида кўришга тайёр шахс сифатида гавдаланади. «Ватан сари йўл» шеърида шоира «Ватан томон борар бари йўл», деб ёзади. Унинг асосий мақсади шу она замин, шу ота юрт тупроғини куйлашдан иборат. Шу маънода шоиранинг «Ватан байроғи» шеъри унинг ўз элу юртига бўлган фарзандлик ва ижодкорлик дастури сифатида жаранглайди:\nИшлов бергин, юмшатиб тур\nИлдиз очсин, кўрсатсин бўй.\nИч-ичингга кетсин кириб…\nҲалима Худойбердиева поэзиясининг оригиналлиги шундаки, у бирон нарса, ҳодиса ёки шахсдан таъсирлангач, тафаккурига, тили ва дилига келган сўз-фикр, фикр-ғояга эргашади. Уни фикр етаклайди, у фикр қанотида парвоз этишни яхши кўради. Фикрни ифодаламайдиган сўзни, сўзни уйғотмайдиган фикрни ёқтирмайди. Шунинг учун бошқалар айтолмаган ёки айтишга улгурмаган фикрни бадиий ифодалашга интилади, бу фикр орқали одамлар қалбида бадииятга, гўзал лутфга иштиёқ, ҳавас, завқ уйғотади.\nҲаётнинг нақадар мураккаблигини ўтли мисраларга жойларкан, шоира шеърларида, хусусан, “Нозик гулга айтганларим”да навқирон гўзалларга бир онадай насиҳат қилади. Бу насиҳат ҳаётнинг аччиқ-чучуги, ғўру шўрини татиб кўрган инсоннинг теран кузатиш ва фикр узатишларини эслатади.\nШоира руҳида аввал ҳаяжон туғилиб, сўнгра уни тафаккур йўргакламайди. Аксинча, ҳаёт қувончи ё ташвишлари туфайли етилган фикр ўзига монанд туйғулар хазинасининг эшигини қоқади. Фикрга фикр эргашади ёки эргаштиради, сўзлар эса бу фикрнинг маржонларидай тизилади. Натижада бадиий-фалсафий мутаносиблик юзага келади.\nКим моҳирлик билан чалса бу дунё найин,\nКим дунёни жуда эрта ололса таниб,\nБу дунёнинг кенглигини англаган сайин,\nАнгларми ё бу кенгликка сиғмаётганин.\nҲалима Худойбердиева шеъриятига хос яна бир хусусиятни таъкидлаш жоиз. У сўз ранги, жаранги, салмоғи ва кайфиятини ниҳоятда нозик ҳис қилади. Чунончи, қор, ёмғир, жаннат, тун, ой, боғ, дарахт ва дарёларни инсон хатти-ҳаракати, қувончу ташвишлари, қисқаси, инсон ҳаётига хос хусусият, фазилатлар талқини орқали ҳаракатга келтиради, жонлантиради. \nСўзларни у шундай ўйнатадики, улар худди симфоник оркестрдаги бир-бирига ўхшамаган турли мусиқий асбобларнинг ўзаро уйғунликдаги ижроси яхлит мусиқани яратганидай, шеърларида дунё, инсон, миллат ва жамият тақдири ҳақида эпик манзаралар яратади. Масалан, оппоқ қор оқ кўнгилларнинг капалаги бўлиб учади; оппоқ қор ҳаётбахш тонгга айланади; оппоқ қор ер сатҳини, аёллар бошини оқартирган толадай…\n“Буюк қушлар” сайланмасига доир юқоридаги айрим мулоҳаза ва таассуротларимиз хулосаси шундан иборатки, Ҳалима Худойбердиева поэзияси халқ қалбини уйғотувчи ва улуғловчи назм қўнғироғи. У Ватан ва халқ тақдири — “сирли сандиқ”ни бутун вужуди ва шуури билан идрок этишга, ҳазин ва фараҳли томонлари ҳақида фикр айтишга муваффақ бўлган таниқли ижодкор.\n← Аввалги Аввалги Ўткир Ҳошимов. Мантиқ қани? (1989)\nКейинги → Кейинги: Абдулла Қаҳҳор. Ҳиндистон хотираларидан (1966)


Путин – Ўзбекистон\nГлавная / Теги: Путин\nЕвропа иттифоқи Путин имзолаган “хориж агенти” тўғрисидаги қонунни танқид қилди\n26.11.2017\tЖаҳон Comments Off on Европа иттифоқи Путин имзолаган “хориж агенти” тўғрисидаги қонунни танқид қилди\nЕвропа иттифоқи Россияда хориждан молиявий таъминот оладиган оммавий ахборот воситаларини (ОАВ) “хориж агенти”га тенглаштирувчи янги қонуннинг қабул қилинганини танқид қилди. Россия президенти Владимир Путин бу қонунни 25 ноябрь куни имзолади. Қонунга биноан, қайси ОАВ хорижий агент сифатида рўйхатдан ўтказилишини Россия Адлия вазирлиги ҳал қилади. Европа комиссиясининг қўшни давлатлар билан алоқалар …\nПрезидент Путин Украинанинг айримачи ҳудудлари раҳбарлари билан телефонда сўзлашди\n16.11.2017\tЖаҳон Comments Off on Президент Путин Украинанинг айримачи ҳудудлари раҳбарлари билан телефонда сўзлашди\nРоссия президенти Владимир Путин. Россия президенти Владимир Путин 15 ноябрь куни телефон орқали Украинанинг айримачи ҳудудлари бўлган Луганск ва Донецкнинг Москва томонидан дастакланаётган раҳбарлари билан суҳбатлашди. Кремль тарқатган расмий хабарда айтилишича, суҳбат чоғида Путин асирлар билан алмашиниш мақсадида айримачиларнинг Киев билан тўғридан-тўғри музокаралар ўтказишини қўллаб-қувватлашини билдирган. 15 ноябрь куни россияпараст …\n11.11.2017\tЖаҳон Comments Off on Оқ уй: Трамп Вьетнамда Путин билан учрашмайди\nТрамп президент курсисига ўтирганидан бери икки етакчи фақат бир марта – июлда Германияда бўлиб ўтган G20 саммитидаюзма-юз учрашган эди. Осиё-Тинч океани мамлакатлари иқтисодий ҳамкорлиги (APEC) саммитида иштирок этаётган АҚШ президенти Дональд Трамп Россия президенти Владимир Путин билан учрашмайди. Бу ҳақда Оқ уй матбуот котиби Сара Сандерс билдирди. – Путин билан …\nМанчестер Ситининг қимматбаҳо ҳимоячиси Барселонага боради\nЕЧЛ. Аякс нечта зарба берди, Ювентус посбони нечта сэйв кўрсатди?\nСалли Мунтари ирқчилик туфайли майдондан чиқиб кетди\nЎзбекистонлик талабалар Тулуза институтида магистратурани ўқиш имкониятига эга бўлди


«Ёнимиздаги қувурдан газ ўтса-ю биз тезакда ўтирсак?!» O‘zLiDeP вакиллари шофирконлик фуқароларни қийнаб келаётган муаммоларга ечим излади | O'zLiDeP\n«Барча ишлар амалга оширилгач, қишлоқнинг қолган 4/1 қисмини табиий газга улашга икки кун қолганда ҳаммаси бекор қилинди. Сабабини сўраганимизда, биз хабардор бўлмаганмиз, ўзбошимчалик билан қилинган, деган важларни кўрсата бошлашди. Ишни бошлашимиздан олдин «Бухорогаз» ҲГТ филиали раҳбари Ўктам Абдиев шахсан хонадонимизга бир неча бор келди, аҳоли билан учрашди. Халқнинг олдида эски ва носоз қувурларни ҳашар йўли билан таъмирлаш ва созлаш, шунингдек, ҳисоблагичларни ҳам янги, тежамкорига алмаштириш лозимлигини ҳам айтди. Бундан ташқари, Шофиркон-Вобкент 6-сонли газ таъминлаш участкаси раҳбари Ҳамза Муқимов ҳам «рухсат олдим, фақат энди газ линияси проектларини мутахассислар билан биргаликда тайёрлаш керак. Шунга озгина вақт кетади, кутиб туринглар» деди. Бунга ҳам кўндик. Орадан олти ой ўтди. Аммо натижа бўлмади. Шундоқ ёнгинамиздаги трубадан табиий газ ўтса-ю биз ўтин ва тезакда ўтирсак?!» — дейди савраклик Юнус Шукуров.\n«...Аммо қўйнимизни пуч ёнғоққа тўлдириб қайтарди. Қабулига борганимизда эса «Ишдан кетсам кетаману, лекин сенларга газ бермайман, қаерга мурожаат қилсанг қилаверларинг...» дея пўписа қилди. Саволларимизга «ишлар сметасиз қилинган», деган жавоб билан кифояланмоқда. Аҳолидан ҳашар орқали пул йиғилганидан ҳамма хабардор, металл трубалар ўлчами, уларнинг ётқизилиши, қандай тартибда ўрнатилишига йўл-йўриқ беришди, энди ҳужжатлаштиришга келганда, ҳеч ким кўмаклашмаяпти. Оғзаки рухсат ва йўл-йўриқ кўрсатилган, фақат улаш жойи қолганда, биз хабар топдик, деган иддаодан нарига ўтишмаяпти, — дея қўшимча қилди Ю.Шукуров. — Қувурлар уланиши чоғида лойиҳалаш институтидан вакил келиб, проект ҳам чизилди. Тўғри, пул йиғилишида маҳалла ишига аралашилмаган, аммо ҳолатдан хабардор ва ўзлари маслаҳат бериб туришганди».\n«Ўзтрансгаз» АЖ «Бухорогаз» ҲГТ филиали, Шофиркон-Вобкент 6-сон участка бошлиғи Ҳамза Муқимов икки ойча илгари техник шартнома ва проектни лойиҳалаш институтига топширганини, лекин негадир, оқсаётганини билдирди: «Мен бу ерга раҳбар бўлиб келганимда 2 километру 400 метр газ трубалари ётқизилган эди. Пул йиғилгани ва ишлар бажарилаётгани ҳақида раҳбариятни ўз вақтида хабардор қилган эдим. Биз топшириқ бажарадиган ташкилот бўлсак. Ҳали қоғоз-қаламлар тайёр эмас. Бундан ташқари, техник шартнома ҳам, лойиҳа ҳам йўқ. Аслида, мен аҳоли номидан вакиллар боришганда, улардан ўшанда пул йиғмасликни ва газ трубаларини тортмасликни сўраганман. Тўғриси, шу масалада ўзим ҳам қийналдим».\n«Бухорогазтаъминот» филиали бошлиғи Сирожиддин Авезов эса аҳоли томонидан ўзбошимчалик билан газқувурлари ўтказилгач, уланиш масаласи муаммога айланганини билдирди: «Қишнинг совуқ кунлари келиши билан хонадонларда табиий газга бўлган талабнинг ошиши натижасида, унинг таъминоти билан боғлиқ муаммолар юзага чиқа бошлайди. Қуйи Савракда эса газ қувури ўтказиш бўйича ҳеч қандай ҳужжатлар тайёрланмаган. Техник шартнома берилмаган. Куз-қиш мавсумида эса аҳолини кафолатланган ёқилғи, яъни суюлтирилган газ билан таъминлаш белгиланган. Вилоятнинг 50 фоизи аҳолиси табиий газдан фойдаланаётган бўлса, 50 фоизи суюлтирилган газ билан таъминланган. Ҳудудий газ идоралари ўз ихтиёри билан бирорта ҳудудни табиий газга улаб ҳам беролмайди, узиб ҳам қўя олмайди. Хўш, биз қайси ҳужжат билан бу ҳудудни табиий газга улаб беришимиз мумкин. Агар ушбу ҳудудни улаб берсак, ўз-ўзидан бошқа ҳудудлар ҳам табиий газ тармоғига улаб бериш талаби билан чиқа бошлашади. Ҳақиқий босим ва таъминлаш имконияти, соатлик сарфи ҳисобланган ҳолда имконияти бўлса рухсат беради, йўқса, рухсат берилмайди!»


Мирзиёев Чавушўғли билан Афғонистондаги вазиятни муҳокама қилди - EFFECT.UZ\nМирзиёев Чавушўғли билан Афғонистондаги вазиятни муҳокама қилди\n. 21:20 | 16.07.2021\nБугун, 16 июль куни Ўзбекистон Президенти Шавкат Мирзиёев Тошкентдаги халқаро конференция доирасида Туркия Республикаси ташқи ишлар вазири Мавлуд Чавушўғлини қабул қилди.\nМаълум бўлишича, учрашувда кўп қиррали Ўзбекистон-Туркия муносабатларининг долзарб масалалари кўриб чиқилган.\nМирзиёев Туркия билан муносабатларнинг самарали ва жадал руҳини мамнуният билан қайд этди. Икки мамлакат етакчиларининг мунтазам мулоқоти дўстлик ва стратегик шериклик ришталарини мустаҳкамлаш, икки томонлама ҳамкорликни аниқ мазмун билан бойитишга хизмат қилмоқда.\nМавлуд Чавушўғли Шавкат Мирзиёевга Туркия Президенти Ражаб Тойиб Эрдўғаннинг саломи ва самимий тилакларини етказди.\nУчрашувда олий даражадаги Стратегик ҳамкорлик кенгашининг иккинчи йиғилишига тайёргарлик кўриш ва уни ўтказиш масалаларига алоҳида эътибор қаратилди. Минтақа кун тартиби, шу жумладан Афғонистондаги вазият юзасидан батафсил фикр алмашилди.\nTeglar:Turkiya, Мавлуд Чавушўғли, Шавкат Мирзиёев\nЛитвада 5 минг вакцина йўқ қилинди\n«Биринчи ярим йилликда 200 триллион сўмлик саноат маҳсулотлари ишлаб чиқарилган». Бугунги видеоселектор ҳақида маълумот берилди\nСўнгги 3 йилда қишлоқ хўжалигига 1,5 триллион сўм субсидия ажратилган\nШавкат Мирзиёев Бош прокурорга топшириқ берди


Халқаро Ислом академияси рўмолни ўзбекона ўрашга рухсат берди « Ўзбекистон Халқ Ҳаракати\nХалқаро Ислом академияси рўмолни ўзбекона ўрашга рухсат берди\n01 April 2019 - 17:54\nБи-Би-Си радиосининг хабар беришича, 2 апрелдан бошлаб халқаро Ислом академияси ва унинг қошидаги лицейда таҳсил олувчи муслималарга адрас рўмолни бўйин орқасидан ўраб келишга рухсат берилган. Академия ўз вебсайтидан рўмол муносабати ёзилган 7 та мақолани олиб ташлаган.\n“Бугун қизим лицейга борганида рўмолни ўзбекона қилиб, бўйин орқасидан ўраб кираверинглар, деб рухсат беришибди. Академияда ҳам шундай қилишибди. Бир кун олдин ҳам рўмолга умуман рухсат йўқ эди. Шанба куни академияга борганимда қизлар парик тақиб ўқишга кираётган эди”, дейди талаба қизлардан бирининг отаси.\nРўмолни ўзбекона қилиб ўраш академиянинг расмий позициясими ёки раҳбариятдаги айрим шахсларнинг ташаббуси эканлиги ҳозирча аниқ эмас.\nБир неча Би-би-си манбасининг айтишича, 1 апрель куни академия ректори Шуҳрат Ёвқочев маъмуриятни тўплаб мажлис қилган.\nУнда рўмол масаласи муҳокама қилинган, мажлисдан чиққан академия ва лицей масъуллари талабаларнинг олдига келиб адрас рўмолга рухсат берилгани айтган.\n“Бугун ўқишимиз раҳбарияти кириб эртадан адрас матодан, орқадан ўраб келсанглар бўлади дейишди. Фақат адрасдан. Агар адрас матодан ўраб келишмаса ўқишга киргизишмасмуш”, дейди академия қошидаги лицей талабаси.\nТалабаларнинг айтишича, маъмурият рўмол ўрашга рухсатни ректор ва лицей директори ҳаракат қилиб эришганини таъкидлашган.\nХалқаро Ислом академияси маъмурияти ушбу гапларни на тасдиқлади ва на инкор қилди.\nАкадемияга яқин манбалар қизларга рўмолни орқадан ўраб келишга рухсат олдин ҳам суддан бир икки кун олдин берилганини айтади. Бироқ суд ўтиб бўлганидан сўнг яна олдинги тақиқ амал қилаверган.\nАкадемия сайтидаги мақолалар ғойиб бўлди\nБундан ташқари Халқаро Ислом академияси расмий веб саҳифасидан олийгоҳнинг биринчи курс талабаси Луиза Мўминжонова ҳамда лицейда ўқийдиган яна бир қиз аризасига бўйича ўтказилган маҳкама натижаларига бағишлаб ёзилган мақолалар олиб ташланган.\nБи-би-сига маълум бўлишича, 30 март куни академия проректори Баҳром Мамадиев ҳамда адвокат Абдувоҳид Яқубов ўртасида учрашув бўлиб ўтган.\nАдвокат академия ушбу мақолаларда ўзига ва Луиза Мўминжоновага нисбатан “бўҳтон қилгани учун уларни вебсаҳифадан олиб ташлашни” сўраган. Ундан ташқари у академиядан расмий равишда кечирим сўрашни талаб қилган.\nЛуиза Мўминжонова Халқаро Ислом академиясига қарши Тошкент шаҳар судида ютқазганидан сўнг, академия сайти бу масалага бағишлаб 3 куннинг ичида 6 та мақола чиқарган эди.\nАкадемия ўчириб ташлаган мақоладан скриншот\nМақолаларда академияни судга берганлар, уларнинг тарафдорлари ҳамда бу масалани ёритган сайтлар қораланган.\nБи-би-сига маълум бўлишича, талаба қизларнинг ҳуқуқини судда ҳимоя қилган адвокат Абдувоҳид Атаметов ушбу мақолаларда унга ва академия қарорига қарши чиққан талабаларга нисбатан бўҳтон қилинди, деб ҳисоблаб академияни яна маҳкамага тортмоқчи бўлган.\nЖумладан, академия маъмурияти номидан ёзилган “Қонун устуворлиги – адолат мезони” номли баёнотда Абдувоҳид Яқубов судда ҳукуматни ўзгартириш йўлидан тўхтамаслиги айтгани ёзилади.\n“Адвокат А.Якубов бу мавзуга доир яна бирон нималар ўйлаб топади. Буни ўзи ҳам суд залида бир неча маротаба баралла айтди. Агар бу судда академия ички тартиб қоидалари ва ректорнинг буйруғи ноқонуний, деб унинг даъвоси қондирилмаса халқаро майдонда мамлакат обрўси тўкилишини, республикада кўплаб норозилик намойишлари вужудга келишини, керак бўлса, қонунлар ва ҳукуматни ўзгартириш йўлида ҳаракатни тўхтатмаслигини эълон қилди”, дейилади ҳозир ўчириб ташланган мақолада.\nБундан ташқари мақолаларда айтилишича, гўёки Абдувоҳид Яқубов судда академия ҳудудида рўмол ўрашни эмас, балки “ниқоб ўрашни” ҳимоя қилган.\nЯқубов бу жумлаларни ўзи ва ҳимоясидаги қизларга нисбатан бўҳтон, деб ҳисоблаган.\nШунингдек, халқаро Ислом академияси 18 феврал куни чоп қилган “Ҳижобга иштиёқмандлик: танлаш эркинлиги ва қонун талаблари” номли баёнотини ҳам олиб ташлаган.\nЛуиза Мўминжонова ҳамда лицей талабаси академия ҳудудида рўмолга тақиқ бўйича Тошкент шаҳар суди қароридан норози бўлиб Олий судга шикоят қилган.\nБундан ташқари Абдувоҳид Яқубов 2018/2019 ўқув йили бошида бир гуруҳ қизларнинг рўмолини ечтириш учун қуёш тиғлари остида ушлаб турилгани юзасидан ҳуқуқ-тартибот органларига шикоят қилган.\nАдвокат академия маъмурияти шу йўл билан вояга етмаган шахсларни қийнаган, дея даъво қилмоқда.


Тошкентда истироҳат боғлари 24 соат мобайнида тун-у кун фаолият юритишига рухсат берилди — Sof.uz\nТошкентда истироҳат боғлари 24 соат мобайнида тун-у кун фаолият юритишига рухсат берилди\n6.09 13:10 52 O‘zbekiston\nТошкент шаҳар умумий майдонининг кўкаламзорлаштирилиши 2023 йилгача 30 фоизга етказилади, бу шаҳар ва туманлар ҳокимларининг асосий вазифаларидан бири этиб белгиланади. Дарахт кўчатларининг, илмий-тадқиқот натижаларига кўра, иқлимга мослари танлаб олинади. Бу ҳақда Вазирлар Маҳкамасининг «Тошкент шаҳрида ободонлаштириш ва кўкаламзорлаштириш ишларини тубдан такомиллаштириш чора-тадбирлари тўғрисида»ги қарорида сўз боради.\nҲужжат билан Тошкент шаҳрининг камида 60 гектар ер майдонида аттракционлардан холи бўлган жамоат истироҳат боғи ҳамда ҳар бир туманда кичик яшил истироҳат боғлари ташкил этиш белгиланган.\nШунингдек, Тошкент шаҳар истироҳат боғлари 24 соат мобайнида тун-у кун фаолият юритишига рухсат берилган.\nБектемир ва Учтепа туманларида ободонлаштириш ва кўкаламзорлаштириш вазифалари аутсорсинг асосида тадбиркорларга берилади. Бу борада 2022 йил ҳуқуқий эксперимент ўтказилади.\n2021 йил куз ва 2022 йил баҳор мавсумларида Тошкент шаҳрида 1 миллион туп кўчат экилади. Акция ўтказилади.\nТошкентда 2021—2022 йилларда 1500 та қудуқ қазилади. Ушбу мақсадларга 225 миллиард сўм сарфланади.\nПойтахтда 131 километр узунликда пиёдалар йўлаклари, 127 километр велойўлаклар қурилади. Ушбу мақсадларга 62 миллиард сўм сарфлаш режалаштирилган. Тошкент шаҳри маҳаллаларида 12 та сайилгоҳ ва 25 километр узунликда велойўлак қурилади. Бу учун 30 миллиард сўм сарфланади.


05 март 2021, Тошкент вақти: 18:18\nПрезидент Шавкат Мирзиëев 13 июнь куни ўтказган видеоселектор мамлакат суд тизимидаги бугунги вазият¸ одил судловни таъминлаш масалаларига бағишланди.\nПрезидент матбуот хизматининг билдиришича¸ бу йиғинда Олий Мажлис иккала палатаси раҳбарлари, Бош вазир, Судьялар олий кенгаши аъзолари, Олий суд раиси, ҳуқуқни муҳофаза қилиш органлари раҳбарлари, вилоят, туман ва шаҳар судлари судьялари¸ шунингдек видеоалоқа орқали Қорақалпоғистон Республикаси Жўқорғи Кенгеси раиси, вилоятлар, Тошкент шаҳри, шаҳар ва туманлар ҳокимлари, ҳуқуқ-тартибот идораларининг ҳудудий бўлинмалари раҳбарлари, фахрийлар, жамоатчилик вакиллари қатнашган.\nПрезидентнинг бу мажлисда қилган танқидий нутқи нишони суд тизими¸ унда адолат қарор топтиришнинг нечоғли қийинлиги¸ судьяларнинг порахўрлиги ва маънавий савиясининг пастлиги бўлди:\n- Фуқаролар адолатни қарор топтириш учун ойлаб¸ йиллаб сарсон-саргардон бўлиб нажот излаб президентга мурожаат қилмоқда. Шунинг ўзи судлар фаолиятига халқ томонидан берилаëтгна холисона баҳо эмасми? -деди президент жумладан.\nСуд тизимидаги аянчли аҳвол ифодаси сифатида президент айрим рақамларни тилга олди:\n- Охирги йилларда қарийб 50 нафар судья жиноий жавобгарликка тортилди. Жорий йилнинг ўтган олти ойида 7 судья жиноятга қўл урди. Асосий вазифа ва бурчи оқни оққа¸ қорани қорага ажратиш¸ адолатни ҳимоя қилишдан иборат бўлган судья қонунга¸ ўз касбига хиëнат қилса¸ додини кимга айтади одамлар? Адолат излаб қаерга боради? - деган президент Андижон вилоят Хўжалик ишлари суди раиси ўринбосари Абдуллаевнинг 150 минг доллар пора олаëтган маҳал қўлга олинганини мисол қилиб келтирди.\n“Судлар ишига бундан сўнг халқнинг ўзи баҳо беради”¸ “суд остонасига қадам қўйган халқимиз давлатга дўст бўлиб чиқиши керак”¸ "судлар халқпарвар¸ адолат қўрғони бўлиши учун¸ керак бўлса конституцияни ҳам ўзгартирамиз"¸ деган Мирзиёев¸ Судьялар олий кенгашигa бир ой ичида бу мақсадга элтувчи чора-тадбирларни ишлаб чиқиш вазифасини топширди.\nПрезидент кенгашга хусусан¸ судьялар фаолиятига ҳар қандай аралашувга барҳам беришга оид таклиф киритишни буюрди.\n- Бир одам аралашдими¸ жазо муқаррар аралашган одамга. Қандай оғир бўлмасин¸ шу қарорни қабул қиламиз¸ деди жумладан президент.\nПрезидент Мирзиëвнинг 13 июнь кунги нутқига муносабат билдирган андижонлик тадбиркор Маҳмуджон Баратов¸ суд тизимини мамлакатдаги энг коррупциялашган система эканини ва унинг президент девони¸ МХХ ва прокуратура қўлидаги қўғирчоққа айланганини айтади.\n- Ниҳоятда коррупциялашган тизим бу. Ëки кимларнингдир буюртмасини бажаради¸ ëки адолатни кимошдига қўяди. Порасини берсангиз¸ оқни қора¸ қорани оқ деб ҳукм чиқариб беради. Каримовдан қолган эски¸ порахўр сдуъялар билан Мирзиëев бу аҳволни қандай ўзгартиради¸ шунга ҳозирча тушунмайроқ турибман¸ - дейди йиллардан бери судлардан адолат тополмай келаëтган Маҳмуд Баратов.\nҚумқўрғон нефть-газ коллежининг собиқ директори Анвар Муродов ҳам икки йилдан бери ўзига нисбатан ноҳақликка барҳам берилишини сўраб¸ судлар эшигини қоқиб келаëтган ўзбекистонликлардан биттаси.\nОзодлик билан суҳбатда Муродов¸ Мирзиëевнинг халққа хуш ëқадиган бундай танқидларининг суд тизимидаги аҳволни ўзгартиришига ишончи йўқлигини айтади:\n- Ўзбекистонда давлат берган ваколатдан ўз ғарази учун фойдаланаëтган порахўр судmялар учун ўлим жазоси киритиш керак. Шунда булар халққа бу қадар адолатсизлик қилишдан озгина тийилиши мумкин. Бошқаси фақат қуруқ гап¸ дейди Муродов.\nОзодликнинг 15 июнь кунги “Қурултой”и Ўзбекистон судларини ижро ҳокимиятидан мустақил¸ адолатли тизимга айлантириш учун нималар қилиш керак¸ деган савол муҳокамасига бағишланади. Бу борадаги фикр-мулоҳазаларингизни Озодликка сайтимизда шарҳ қолдириш¸ ëхуд ижтимоий тармоқлар орқали йўллашингиз мумкин.\nМирзиёев: Виртуал қабулхонага судлар устидан 50 мингдан кўпроқ шикоят тушган


«Сурияда Путин ғалаба қозонди» - Трамп МРБнинг Суриядаги мухолифатга доир дастурини ёпди\n10:47 / 20.07.2017\nАҚШ президенти Дональд Трамп МРБнинг Сурияда мухолифатни қурол-яроғ билан таъминлаш ва ҳарбий тайёргарликдан ўтказишда ёрдам кўрсатиш бўйича дастурини ёпди, деб ёзмоқда The Washington Post манбаларга асосан.\nТаъкидланишича, бу дастур 2013 йилдан бери амал қилган ва АҚШ собиқ раҳбари Барак Обама маъмурияти томонидан Суриянинг амалдаги раҳбари Башар Асадга босим кўрсатиш мақсадида ташкил этилган. Шу билан бирга, Россия 2015 йилда Сурияга қўшинларини юборганидан сўнг, бу дастурнинг самарадорлиги сўроқ остида қолди.\nМанбаларнинг сўзларига кўра, Трамп Сурия мухолифатига ёрдамни тўхтатиш ҳақидаги қарорга МРБ раҳбари Майк Помпео ва ўзининг миллий хавфсизлик бўйича маслаҳатчиси генерал Герберт Макмастер билан учрашувдан сўнг келган. Бу Россия раҳбари Владимир Путин билан илк бора кўришишидан аввал юз берган.\nНашрнинг таъкидлашича, Трамп шу орқали Москва билан Суриядаги сулҳ ҳақида келишувга эришиш ниятида. АҚШ маъмуриятининг номи ошкор этилмаган вакилларидан бирининг таъкидлашича, дастурнинг ёпилиши «Сурияда Путин ғалаба қозонганини билдиради».\nДональд Трамп АҚШ Сурия МРБ


21:05 / 05.09.2014 | maxsadilloh | 2151\nАссалому алайкум, ҳурматли Шайх Ҳазратлари! Бирортадан эшитсам ёки китоблардан “шу гапларни мана шундай деса диндан чиқади, мана буни инкор қилса кофир бўлади” деган гапларни бирор бир китобдан ўқисам ёки бирор бир одамдан эшитсам, мана шу аҳволга тушиб қоламан. Шу гаплар миямни эгаллаб олади, бирини унутсам янгиси келади. Шу заиф томонимдан шайтон жуда унумли фойдаланади, фикримга намоз вақти олиб келаверади. Тўғри, васваса иймондан дарак беради, Устоз, лекин мен жуда қўрқоқ бўлиб қолдим, қўрқоқлигим тобора ошиб кетяпти. Жон топшираётган пайтимда шунга ўхшаган фикрлар келиб, иймонсиз кетиб қолмасмикинман, деб жуда қаттиқ қўрқаман. Ҳазрат маслаҳат берсангиз, қандай қилиб қўрқувумни даф қилсам бўлади?\nАқийдага оид китобларни яхшилаб ўқиш орқали мазкур ҳолатдан чиқасиз. Мўмин банданинг кофир бўлиб қолиши осон эмас. Мана шундай деса диндан чиқади, мана буни инкор қилса кофир бўлади, каби гаплар ўша гапларни билиб туриб айтиб, тушунтирилгандан кейин ҳам мазкур куфр гапда туриб олса, деган шарт билан айтилган. Мисол учун биров курф гапни айтди. Унинг ҳақида дарҳол, кофир бўлди, деган ҳукм чиқарилмайди. Унга бу гап куфрга олиб бориши тушунтирилади. Тавба қилдим, билмаган эканман, деса, ҳеч нарса бўлмайди. Аммо тушунтирилгандан кейин ҳам мазкур куфр гапда туриб олса, қамаб қўйилади. Маълум муддат сўроқ қилинади. Ундан кейин ҳам гапида туриб олса, кейин ҳукм чиқарилади. Шунинг учун инсон диний маърифатини зиёда қилишда бардавом бўлмоғи керак. Эҳтиёт бўлиш шарт.\nИслом.уз сайтидаги мақолалар ҳақида.


19:40 / 14 январь 3072 pdf Ўқиш режими + -\n«Набий соллаллоҳу алайҳи васаллам: «Бирортангизнинг идишига пашша тушиб қолса, унинг ҳаммасини ботириб, кейин ташлаб юборсин. Чунки унинг икки қанотининг бирида шифо, бошқасида дард бор», дедилар».\nАбу Довуд «У (пашша) дард бор қаноти билан ҳимояланади» деган жумлани қўшимча қилган.\nБу ҳадиси шарифда Пайғамбаримиз соллаллоҳу алайҳи васаллам сиз билан биз – умматларига идишимиздаги суюқликка пашша тушиб қолса, қандай тасарруф қилишимиз ҳақида маслаҳат бермоқдалар.\nБу сиртдан қараганда ғалати туюлади. Пашша ва унга ўхшаш ҳашаротлар таомга тушганда иложи борича уни ўша нарсага камроқ теккизишга ҳаракат қилиш мантиққа тўғрига ўхшайди.\nБу ҳадис билан танишувчи ҳар бир инсонда шу каби фикр пайдо бўлишини эътиборга олган Пайғамбаримиз соллаллоҳу алайҳи васаллам юқоридаги гапни нима учун айтганларини шарҳлаб, «Чунки унинг икки қанотининг бирида шифо, бошқасида дард бор», дедилар».\nИмом Абу Довуд келтирган ривоятда эса «У (пашша) дард бор қаноти билан ҳимояланади» деб, пашша бирор суюқликка тушиб, хатарга йўлиққанда ўзини сақлаш учун дард бор қанотини хатар томонга тўғрилашини баён қилдилар.\nДемак, ҳар бир пашша таомга тушганда, албатта зарарли қаноти билан тушар экан. Мазкур зарарни даф қилиш учун унинг шифоли қанотини ҳам таомга ботириш керак экан.\nБу ҳадиси шарифга нисбатан одамларнинг муносабати тарих давомида ўзгариб келган. Пайғамбаримиз соллаллоҳу алайҳи васалламнинг даврларида саҳобаи киромлар ўз одатлари бўйича бу ҳадиси шарифни эшитишлари билан дарҳол «Эшитдик ва бўйсундик», деб амал қилиб кетаверишган.\nКейинчалик ҳадиси шарифларни чуқур ўрганган ва улардан турли ҳукмларни чиқарган уламоларимиз эса: «Бировнинг идишига пашша тушиб қолса, уни аввал ботириб, кейин олиб ташлаши керак», деб айтганлар ва ёзганлар.\nУндан сўнг асрлар ўтиб, баъзи бир чала олимлар пайдо бўлиб, «Пашшани таом ёки ичимликка ботириб олиш илмга тўғри келмайди, пашшада турли микроблар бўлади, у суюқликка қанча кўп ботса, микроблари шунчалик кўп тўкилади», дея бонг урдилар. Бу фикрни баъзилар Исломни, Пайғамбар соллаллоҳу алайҳи васалламни қолоқликда, жоҳилликда айблаш учун ишлатдилар.\nБаъзи бир ўзича Исломни «ҳимоя» қилмоқчи бўлганлар эса ушбу ҳадисни тўғри эмас, заиф ҳадис деб эълон қилишга шошилдилар. Лекин илм ривожланиши билан ҳамма нарса ўз ўрнига тушди. Пайғамбаримиз соллаллоҳу алайҳи васаллам жоҳил эмас, олим эканлар. Олим бўлганларида ҳам, мўъжиза гапларни айтадиган олим эканлар. Бу ҳадиси шариф саҳиҳ экан. Саҳиҳ бўлганда ҳам, Имом Бухорий ривоят қилган саҳиҳ ҳадис экан.\nТурли ҳашаротларнинг, жумладан, пашшанинг ҳам тузилиши, таркиби чуқур ўрганилди. Уларнинг баъзиларида ҳам дард, ҳам шифо мавжуд эканлиги аниқланди. Уларнинг дард бор жойи инсонга тегса, ачишиб оғриши, қичиши, қизариб ёки кўкариб, ишиб чиқиши, ҳасосия (аллергия) ва бошқа каттароқ офатларга ҳам сабаб бўлиши аниқланди. Шу билан бирга, ана шу ҳашаротлар ўзлари билан турли касалликларнинг микробларини ташишлари ҳам равшан бўлди. Яна ўша зарари бор ҳашаротларнинг баъзиларида шифо, яъни фойдали хусусиятлар ҳам борлиги аён бўлди. Мисол учун, асалари ҳам чақади, ҳам асал беради. Энг қизиғи, ҳамма ҳашаротларда ҳам ўзини ҳимоя қилиш сезгиси, воситаси бор экан. Улар ўзларига нисбатан хавф-хатарни сезганда, ана шу воситани ишга солар эканлар. Шунинг учун ҳам кўпчилик ҳашаротларни билмай, босиб олсак, дарҳол чақиб олар экан. Бу туйғу уларда табиий бўлиб, хавф-хатар пайдо бўлганда ўз-ўзидан ишга тушар экан.\nҲайвонот оламини яхши ўрганган олимларнинг таъкидлашларича, ушбу ҳадисда пашша ҳақида келган гап ҳақ экан. Пашшада заҳарлаш қуввати бор экан. Агар пашша бирор жойга қулайдиган бўлса, ўзини ҳимоялашга уриниб, заҳарли қаноти билан қулар экан. Шунинг учун ҳам Пайғамбаримиз соллаллоҳу алайҳи васаллам унинг зарарини кесиш мақсадида суюқликка иккинчи, шифоли қанотини ботириб олишни маслаҳат берган эканлар.\nШу билан бирга, таъкидлаш лозимки, ҳадисда пашшани ботириб, сўнг олиб ташлаш айтилган, холос. У тушган ичимлик ёки таомни тановул қилиш амр қилинмаган. Кўнгли тортган одам есин, кўнгли тортмаган одам емасин. Бу ерда Пайғамбаримиз соллаллоҳу алайҳи васаллам пашшанинг зарарини қандай қилиб йўқотиш ва ҳалол нарсани зое қилмаслик борасида маслаҳат берганлар, холос. Бу нарсани яхшилаб тушуниб олиш, мўмин-мусулмон киши бундай саҳиҳ ҳадис ила собит бўлган нарсага эътироз қилмаслиги керак. Агар у бунга ўхшаш нарсаларни тўғри тушуниб етса, жуда яхши. Агар тушуна олмаса, «Мен тушуна олмаяпман, илмим етмаяпти», деб одоб сақлаши зарур. Дарҳол эътироз билдиришга шошилмаслиги керак. Чунки мазкур нарсани у билмаса, бошқалар билади, бугун билинмаса, эртага ёки юз йил, минг йил ўтгандан кейин билинади. Кўпгина оят ва ҳадисларнинг сир-асрорлари асрлар ўтиб, илм ривожланиши билан кашф бўлмоқда.\nMirzamurod 10:20 / 17 январь\nИккиланганимга аниқлик киритдим.\n15:10 / 14 январь 1276\n21:40 / 14 январь 1376\n2609 14:00 / 22 январь\n2532 16:10 / 11 апрель\n3304 11:10 / 09 февраль\n2605 15:04 / 20.11.2018


Яхши оиланинг асоси қандай бўлади? – Самарқанд – Ер юзининг сайқалидир…\nЯхши бир оиланинг асоси қандай бўлади?\nДуруст, яхши бир оила, мана шундай тўртта асос-фундаментга ўрнатилган бир муқаддас муассасадир. Улар: Оила аталмиш муассасанинг буюк “ходимлари” ҳисобланган эр-хотин орасидаги чинакам Иззат-ҳурматга асосланган севги; бир-бирига тўла ишонч; ўзаро фидокорлик ва бир-бирига хушчақчақ муомаладир. Бу саналганларнинг бирортасининг озгина бўлса-да издан чиқиши, оилада нормал муомаланинг издан чиқа бошлашига сабаб бўлади. Бу футдаментнинг доим соғлом-маҳкам бўлиши учун эса, “ходимлар” бир-бирларини Оллоҳ ризоси учун (Унинг ризосига эришиш умидида) иззат-ҳурмат қилишлари, айниқса бир-бирларига тўла ишониш-лари лозим бўлади.\nУлар бир-бирларидан хато-камчилик, қусур изламасликлари керак. Чунки Расулуллоҳ (соллаллоҳи алайҳи ва саллам) ҳазратлари “Эр ҳар хил гумонларга берилиб, хотинига жабр қилмасин, яширин бир шаклда уни текширмасин,” дея марҳамат буюради.\nЭр-хотин оиладаги гапу сўзларни ташқарига чиқармаслиги ва бир-бирининг сирларини бошқаларга ҳеч очмаслиги лозим. Қимматли оила қурувчилар, ҳеч унутмангки, сирлар сизда сақлансалар, сиз уларнинг эгаси-ҳокими, хўжайинисиз. Борди-ю улар бошқаларга ҳам билдирилса, сиз сирларингизнинг қули, асирига айланасиз.\nЭр-хотин учун ҳеч бир вазифа, оила вазифасидан олдин ёки аҳамиятли бўла олмайди. Зуҳд, тақво, нофила ибодат каби жуда керак бўлганлар ҳам эр-хотин вазифаларини иккинчи ўринга алмаштира олмайди.\nОилангизнинг манфаати учун молу мулкни топишга ҳаракат қилганингиз сингари, уларни харжлаганингизда ҳам оилангизни, яъни хотингиз ва каттариб қолишган болаларингиз фикрларини ҳам ҳисобга олишингиз шарт. Сад бин Аби Ваққос касалланганида ундан ҳол-аҳвол сўраш учун унинг уйига борган Пайғамбар ҳазратларига у “мулкини Оллоҳ йўлида садақа қилганини” сўзлайди. Ана ўшанда Пайғамбар ҳазратлари унга, “Оилангни бадавлат қолдириш, уларни бошқага муҳтож қолдиришингдан хайрлидир,” дея марҳаматда бўлган эдилар.\nБаъзан махсус ишларингиз билан бир-бирингизни хушнут қилишга урининг. Бошқаларнинг диққатини ўзингиздан узоқ тутиш ва оилавий хусусиятларга соя туширмаслик учун бир-бирингиз билан ҳазил мутоибани нодир тутманг.\nБир-бирингизга руҳан дастакчи эканлингизни яқин қариндошларингиз ва ота-онангиз ҳам яхши билишлари яхши бўлади. Шундай қилсангиз орангиздаги иззат-ҳурмат мустаҳкамланади. Бироқ бирингизга махсус хусусиятларни бошқаларга билдирманг. Ташқаридан(ишдан ёки бошқа бир ердан каби) уйингизга келганингизда бир-бирингизни ширин сўз ва табассум билан қарши олинг. Ҳар хил шубҳаларга имкон туғдирмаслик учун уйга келишни сабабсиз ҳеч кечиктирманг.\nБир-бирингизда рашк уйғотадиган вазиятлар келтиришга ҳеч замон уринманг. Ораларингизда ҳеч бир яширин нарса бўлмасин. Акс ҳолда орангизда шубҳаларга йўл очилиши мумкин. Ҳар қандай бир мавзуда маслаҳат қилсангиз хато қилган бўлмайсиз. Оқибатда ҳар иккингиз биргаликда оиланинг барча масъулиятини баровар зиммаларингизга олган бўласиз. Фарзандларингизни етиштиришда ота—она ўлароқ бир—бирингизга муносабатда ва ҳар бир ишда уларга ўрнак бўлингиз. Уларнинг таълим-тарбиясида ихтилофларга киришмасдан бир муштарак усул қўлланинг. Бу уларнинг келажакда етук кишилар бўлиб етишишида жуда аҳамиятли бир ҳолатдир.\nКун кечиришда учрайдиган баъзи бир камчиликларингиз сабабларини бошқаларга ва ҳатто яқинларингизга ҳам айтиб юрманг.\nБир-бирингизга кўрсатадиган иззат-ҳурматни ҳар иккала тараф ота-она, қариндош -уруғларга ҳам кўрсатсинлар.\nЭнг чиройлини, энг гўзални ҳеч изламанг. Чиройлининг янада чиройлиси, гўзалнинг янада гўзали бордир. Ҳаммадан чиройли ва гўзални ҳеч ҳам топа олмайсиз. Шундай экан турмуш йўлдошингизнинг чиройли, ёқимли тарафларини топишга ҳаракат қилинг. Унда албатта жуда чиройли ва гўзал хусусиятлар бордир.\nБир-бирингизни доим хушчақчақ қаршиланг. Имкони қадар, ҳатто ҳеч ҳам одатларга инончларингизни аралаштирманг. Сиз ўсиб етишган оилангиздан ёки унинг атрофидан ўзлаштирган маҳаллий одатларингиз ўз оилангизда тушунмасликларга сабаб бўлмасин.\nБир-бирингизга нисбатан ҳар доим етарлича нозик, мулойим муомалада бўлинг.\nОилада бўладиган ишларнинг тақсимида диққатли бўлишларинг лозим. Бунда қоғоз қалам ёрдамида ёзиб рўйхат тузиш лозим келмайди, албатта. Аслида оиладаги иш тақсимоти Оллоҳу таоло тарафида буюрилгандир. Сиз фақат уларга онгли, тушунган ҳолда яқинлашишингиз лозим бўлади. Майда-чўйда қараш, фикр мулоҳазаларни, бир-бирингиздан фарқли қарашларингизни ҳал бўлмайдиган катта масалалар даражасига келтириб қўйманглар. Шуни ҳам унутмангларки, икки киши ҳар бир масалада бир хил тушуниши ва айни бир хил қилиши-бажариши ҳеч мумкин бўлмайди …\nИкки кишининг ҳар доим айни бир хил фикр қилиши ёки айни шаклда иш бажариши инсон зоти яратилиши фитратига зиддир. Исталган икки киши орасида, жумладан эр-хотин орасида ҳам ихтилофлар бўлиши муқаррардир. Киши баъзан ўзи ўзи билан ҳам ихтилофга боради. Шундай экан баъзи масалаларда эр-хотинлар бир-бирига мухолиф фикрда бўлишиларини нормал қабул қилишлари лозим. Шу йўл билан майда-чўйда ўзаро тушунмасликлар чуқурлаштирилмасдан ҳал этилиши керак. Кишилар орасида шундай бир ибратли ибора ҳам бор, унда: “Катта-катта ёнғинлар арзимас учқундан чиқади,” дейилади. Бу ибратли сўзни доим ёдда сақлаш оилада тинч-тотув яшашда кўп асқатади.\nБиласизки, учқунларни бир стакангина сув билан ўчириш мумкин бўлади. Шундай экан, бир стакан сув билан ўчириш мумкин бўлган учқунни ўт ўчириш бригадаларини ёрдамга чақириш керак бўладиган буюк фалокат вазиятига зинҳор келтирманг. Оилангиз хуш кўрмайдиган кишиларни уйингизга олманг.\nИнончли, иймонли бўлинг. Бир-бирингизга муносабатлар асосида фақат Аллоҳу таолонинг ризосига эришиш нияти ва самимият бўлсин. Ана шундай қилсангиз, оилада ҳузур топасиз ва бахтиёрлингизда, муқаддас оилавий ҳаётингизнинг давомли бўлишида Аллоҳу таолонинг ёрдамчи бўлишига мувофиқ бўласиз …


Дарҳол воз кечинг уй шароитида вазн ортишига олиб келадиган буюмлар 30-11-2021, 18:13 | Zamin.uz\nДарҳол воз кечинг: уй шароитида вазн ортишига олиб келадиган буюмлар\nНафақат нотўғри овқатланиш, ҳаракатсиз турмуш тарзи ва касалликлар, балки ҳар куни фойдаланадиган одатий нарсалар вазннинг ортишига олиб келиши мумкин. Шундай қилиб, ҳар бир уйда мавжуд ва мунтазам равишда ишлатадиган баъзи нарсалар гормонал мувозанат ва метаболизмни бузиши мумкин. Улардан фойдаланишни тўхтатиш – бу соғлиққа ҳам, қоматга ҳам фойда келтиради.\nҲаммаси эмас, албатта, фақат фталатларни ўз ичига олганлари – хушбўйлантириш учун масъул кимёвий моддалар. Яқинда ўтказилган тадқиқотлар шуни кўрсатдики, фталатлар организмда тўпланиши ва метаболизмга таъсир қилиши мумкин. Косметика воситалари, шампунлар ва уй тозалаш воситаларининг ёрлиқларини диққат билан текшириш зарур, агар у ерда фталатлар топилса, уларни ишлатиш тавсия этилмайди.\nБисфенол А (БПА) – кимёвий эстрогенга ўхшаш модда бўлиб, баъзида консерва тайёрлашда ишлатилади. Кўпгина ҳолларда бу хавфсиз, лекин юқори кислотали овқатлар, масалан, консерваланган помидорлар билан биргаликда у озиқ-овқатга, кейин эса танага кириши мумкин. Сотиб олишдан олдин консерва таркибини текширишни унутманг.\nЮқорида айтиб ўтилганидек, худди шу фталатлар пластмассаларда ҳам мавжуд бўлиб, қиздирилганда улар озиқ-овқатга осонгина кириб боради. Шунинг учун, ҳеч қачон таом иситиш учун елим идишлардан фойдаланмаслик ёки улардан иссиқ овқат истеъмол қилмаслик лозим. Тадқиқотлар шуни кўрсатдики, доимо овқатларни пластмасса идишда иситадиганлар, бундай идишдан воз кечганларга қараганда, уч баравар кўпроқ вазнга эга бўлади. “Замин” янгиликларини “Twitter”да кузатиб боринг\nЯнгиликлар » Ҳаёт тарзи » Дарҳол воз кечинг: уй шароитида вазн ортишига олиб келадиган буюмлар


News FeedTopics 11 432Photos 17 095Videos 285Participants 410 347\nҲАМСОЯ... ҳаётий ҳикоя. Худо бир берса қўш қўллаб беради деганлари рост экан. Ботиржон оддий ҳайдовчининг ўғли.Олийгоҳни тугатиб Ун комбинатига смена устаси бўлиб ишга кирди.Меҳнаткашлиги,тиришқоқлигини бошлиқлар муносиб тақдирлаб цех бошлиғи лавозимига тайинлашди.Ботиржон астойдил меҳнат қилди.Ҳалол меҳнат қилди.Қўл остидагилар ҳурматини қозонди.Ун комбинати яқинидаги кўп қаватли уйлардан унга ҳам икки хонали квартира ажратилгач оиласини қишлоқдан кўчиртириб келди.Яхшигина ҳолатдаги Жигули ав\n«Гамбургер келин»… ( хикоя) Келиним десам хато бўлар, кизим. Кўрган одам шахардан тушган демайди хозир. Келин бўлиб тушган пайтида қўғирчоқ эди. Буни ўша куни тўйга келганларнинг хаммаси тасдиқлашади. Бели чумолиникидай хипча, қилча десам хам хато бўлмайди. Киприкларини, кўзларини айтмайсизми.. Устидаги либоси ўзига бирам ярашиб тургандики, асти қўяверасиз. "Ўғлим бир хурлиқони топган" - деб бирам хурсанд бўлгандим... Мана шу қўғирчоқнинг эртаси куни қилган ишини кўрсангиз эди. Эрталаб «Ойижон\n..Оилам, болам-чақам, рўзғорим деб тиним билмай мехнат қиладиган йигитларимизни жонлари соғ бўлсин!\n20 ЛИРАГА ЖАННАТНИ СОТИБ ОЛГАН АЁЛ Аёл йўлда кетаётиб, ерга нималарнидир чизаётган бир болага кўзи тушиб: -Ҳой бола, нима қиляпсан? -Жаннатни бўлаклаб сотяпман. Боланинг бу жавоби аёлни хурсанд қилди. -Менга ҳам сотасанми? -Ҳа, сотаман. -Неча пул туради? -20 лира. Аёл болага пулни бериб, ўша куни ухлаб туш кўрибди, тушида аёл жаннатда юрганмиш. Эртаси кун кўрган тушини эрига айтиб берибди, эри шошилганча ўша боланинг олдига бориб, худди аёли каби савол сўрабди: -Ҳой бола, нима қиляпсан? -Жаннат\nОна қисмати Тўрт ўғил фарзандлари билан бева қолган Хадича аччиқ қисмат қаршисида юм-юм йиғлади.. Тўнғич фарзанди эндигина ўн бир ёшга кирганди. Хадича оилани оталик ва оналик вазифаларини ўз зиммасига олди.. Эндигина ўттиз бахорни қаршилаган Хадича ўз ҳаётини унутди. У фақат болалари учун ҳаёт синовларига қарши турарди. Хадича тўрт ўғилни ўзи емай, едирди. Ўзи киймай, кийдирди. Тиним билмай ишларди. Ишдан дам олиш кунлари мардикор бозорга чиқар, маҳалладагиларни уй ишларигача ёрдамлашиб, тўрт\nБугун шундай ЖУМА бўлсинки: Авф этилмаган БАНДА; Қабул бўлмаган ДУО; Дафбўлмаган БАЛО; Шифо топмаган ХАСТА; Ҳузур топмаган ҚАЛБ; "АЛЛОҲ" демаган"ТИЛ" қолмасин! Жума Муборак бўлсин!..\nadded February 27 at 21:01\nЭНГ ЗЎР КОМАНДИР Ҳашаматли ва мустаҳкам параходда бир йигит қўлидаги планшетида ёзиб олинган Маккаи Мукарраманинг видеолавҳасини томоша қилиб сайёҳатга кетаётган эди. Аввал кулиб табассум қилди, сўнгра кўзларидан ёш қалқиб йиғлади. Йигитнинг ёнида катта ёшли бир одам уни кузатиб ўтирган экан, йигитга қараб сабабини сўради: Сени нима кулдирди ва нима йиғлатяпти? Йигит: Уларга бўлган соғинчим. Киши таажубланиб сўради: Ким улар? Йигит: Байтуллоҳнинг меҳмонлари. Ёши катта одам йигитнинг га\n  КАТТА ПУЛ ЕВАЗИГА ҚАБИҲ НИЙЯТ Ўқинг фақат йиғламанг... Жамшид ва Анора унаштирилганди. Улар бир-бирларини севиб турмуш қураëтгандилар. Иккалалари хам ўқимишли ўзига тўқ оиладан едилар. Унаштирилган ëшлар хар куни кечқурун "Учрашув"га чиқишарди. Шундай учрашувларнинг бир кечаси еди. Хадисларда келадики никохсиз Аëл ва никохсиз еркак хилватда қолишса учинчи киши шайтон бўлади. Шайтон икки ëшни хаëлига хар хил вас васлар сола бошлади... Шайтон уларни фахш иш қилишга ундарди. Иккаласига х\nadded February 27 at 14:45\n"""ЭР АЙБИНИ ЯШИРГАН ХОТИН.""" Кадимда ибодатли бир йигит булган экан. У улгайиб вояга етгач, Отаси уйлантириб куймокчи булибди, Йигит эса хадеганда кунавермабди. Чунки, унинг холи узга аён, яъни эркаклик жихатдан заиф экан. Бундан мутлока бехабар Ота уни мажбурлаб бир кизга нигох килиб куйибди. Туй-ю томоша тугаб, икки ёш ковушадиган кеча йигит кизга ёрилибди: - Эй махбубам, мени кечиринг, сизни бахтиёр килолмайман. Чунки, сизга муносиб ёр эмасман, деб уз айбини кизга ошкор этибди, хохласа,\n410 347 participants in the group\n💖 Дилтари Анвар💙\nМашаАллох. Хакикат бу


Beeline Ўзбекистон компанияси Тошкент шаҳридаги мижозларига махсус мурожаат қилди\n16:33 / 01.04.2017\n2017 йил 1 апрель куни Тошкент шаҳридаги Status Silver+ ва Status Gold+ тариф режаларининг айрим мижозлари ҳисобидан белгиланган суммадан кўпроқ маблағ ечиб олингани хусусида ижтимоий тармоқларда хабарлар пайдо бўлган эди. Шу муносабат билан, Ўзбекистонда фаолият юритувчи Beeline компанияси махсус баёнот билан чиқди. Унинг матни компания сайтида жойлаштирилган. Унда шундай дейилади:\n“Бугун компания тизимларининг янгиланиши жараёнида Статус тарифлари мижозларининг бир қисми ўз абонент балансларининг нотўғри акс эттирилганини кўришди. Бу тизимдаги хатолик туфайли содир бўлди ва айни пайтда хатолик бартараф этилди, буни *102# коди орқали текшириб кўриш мумкин.\nБиз ҳар бир мижозни қадрлаймиз, шунинг учун ушбу муаммога дуч келган ҳар бир абонентга бир ой бепул мулоқот тақдим этилади. Апрель ойи учун абонент тўлови уларнинг ҳисобларидан ечиб олинмайди. Бу келиб чиққан ноқулайликлар учун бонус тариқасида тақдим этилади. Шунга кўра, дақиқалар, СМС ва интернет траффики тариф шартлари бўйича тўлиқ ҳажмда тақдим этилади. Биз билан эканлигингиз учун ташаккур!”, - дейилади баёнотда.


Ўзбекистон Ёзувчилар уюшмаси » КИТОБ — ЖОН ОЗИҒИ\nАсосий Адабий ҳаёт КИТОБ — ЖОН ОЗИҒИ\nКИТОБ — ЖОН ОЗИҒИ\nТошкент давлат Аграр университетида Ўзбекистон халқ шоири Маҳмуд Тоир ҳамда Ўзбекистон Ёзувчилар уюшмаси аъзоси, шоир Ботир Эргашев ва талабалар иштирокида “Китоб — жон озиғи” мавзуида адабий учрашув бўлиб ўтди. Тадбирда элимиз эътиборидаги ижодкорларнинг китоб ва унинг инсон онгу тафаккуридаги ўрни, орзу ва умидлари рўёбидаги хизмати хусусида самимий суҳбат бўлиб ўтди.\nИштирокчилар юрт адабиётида ўз ўрнига эга бўлган устоз ижодкорларнинг шеърларидан намуналар тинглашди. Қайси касб вакили бўлмасин, инсон ҳамиша маънавий озуқа бўлмиш китобдан баҳра олиб яшасагина, комилликка интилиб бораверади.\nПрезидентимизнинг китоб мутолааси ва тарғиботи борасидаги амалга ошираётган ишлари, “Ёш китобхон” танловлари, аввало маънавий бой бўлишимиз зарурлиги ҳақида фидойилик билан айтаётган нутқлари барчамизни теран фикр билан яшашга чорлайди.\nШу маънода ижод аҳли томонидан зиё манбаи бўлмиш китоб ва китобхонлик борасида маърифий ишларни янада кенг ўтказиш муҳим саналади.\nТошкент Давлат аграр университетида ташкил этилган ушбу кунги тадбир ҳам талабалар ва иштирокчи устозларда илиқ таассурот қолдирди.


Ижтимоий тармоқ орқали бухоролик шахсни 20 миллион сўмга чув туширган фирибгар ушланди\n12:28 / 27.04.2021\nБухоро вилояти Ромитан тумани Газли шаҳарчасида яшовчи шахсни ижтимоий тармоқ орқали алдаб 20 миллион сўм пулини ўзлаштирган шахс ушланган. Бу ҳақда ИИВ ахборот хизмати хабар бермоқда.\nМаълум қилинишича, Ромитан тумани Газли шаҳарчасида яшовчи, «Газлинефтгазқазибчиқариш» МЧЖ ишчиси, 1994 йилда туғилган С.С. интернет тармоқлари орқали ўзини «Газпроминвестҳолдинг» биржа брокери деб таништирган номаълум шахс билан танишган. Сўнг, ушбу шахснинг биржага сармоя киритиш ва бунинг эвазига фойда олиш таклифига ишониб, 20 миллион сўмни сармоя сифатида у айтган интернет тармоғидаги ҳисобрақамига ўтказиб берган. Аммо кейинчалик алданганлигини билиб, ушбу шахсни топиб пулларини олишда ёрдам беришни сўраб Ромитан туман ИИБга мурожаат қилган.\nҚайд этилишича, мазкур ҳолат юзасидан Ромитан тумани ИИБ ҳузуридаги тергов бўлинмаси томонидан номаълум шахсга нисбатан жиноят кодексининг 168-моддаси 1-қисми билан жиноят иши қўзғатилиб, тезкор суриштирув ҳамда дастлабки тергов ҳаракатлари олиб борилган.\nТуман Ички ишлар бўлими ходимлари томонидан олиб борилган тезкор суриштирувда ушбу жиноятни Тошкент вилояти, Бекобод шаҳрида яшовчи, 2002 йилда туғилган Т.Д. содир қилганлиги аниқланиб, у ашёвий далиллар билан қўлга олинган. Ҳозирда тергов ишлари олиб борилмоқда.\nБухорода «фолбин» аёл фирибгарлик жинояти билан ушланди\n23:27 / 29.04.2021\nБухорода 100 ва 50 минг сўмлик қалбаки пулларни тайёрлаб муомалага киритганлар қўлга олинди\n15:34 / 27.04.2021\nБухорода рўй берган табиий офатга бир йил тўлди: Бугун Олот қай қиёфада?\n15:50 / 26.04.2021\nБухоро вилоятининг икки туманида янги прокурорлар иш бошлади\nФото: Бухоро вилояти ҳокими яшаб, ишлайдиган «контейнер»


Оғиздаги ёқимсиз ҳид?.. Давоси бор! - 19 Марта 2015 - BEPUL MP3 KO'CHIRISH, VIDEO KLIP, FOTO SURATLAR, YANGI\nСреда, 2022-07-06, 3:42 PM\nГлавная / Bosh sahifa » 2015 » Март » 19 » Оғиздаги ёқимсиз ҳид?.. Давоси бор!\nУни сақич, спрей ёки ялпизли конфетлар билан узоқ яшириб юриш мушкул. Шунингдек, уй шароитидаги чоралар ҳам вақтинчалик. Кўнгилсизликлардан бутунлай халос бўлиш учун, албатта, шифокорга мурожаат қилиш лозим. демак, саҳифа мутахассиси отолоренголог шифокор Мирсултон Ёқубов.\nҳид борим ўзи?\nОғиздан нохуш хид келиши ҳар кимда ҳам учраши мумкин бўлган ҳолат. У тиббиётда галитоз деб юритилади. Аммо инсон ўзи бу хидни сезиши жуда мушкул. Атрофдагилар эса муаммодан огоҳлантириш ўрнига ўзлари четлашадилар. Шу сабабдан оғиздан қандай хид келаётганини мустақил аниқлаш усулларини билиб қўйиш зарар қилмайди. Демак, ёқимсиз хидни аниқлаш учун оддий салфеткага оғиздан нафас чиқариб, сўнг хидлаш кифоя. Ёки кафтнинг юқори қисмига тилни текказиб 30 сониядан сўнг муаммойингиз бор йўқлигини аниқласангиз бўлади.\nОғиз бўшлиғи гигиенасига риоя қилинг!\nГалитознинг асосий сабабларидан бири – оғиз бўшиғи хасталикларидир. Нохуш хид асосан кариес, пародонтит, гингивит, стоматит каби хасталиклар туфайли ҳам юзага келиши мумкин. Айниқса, таом тановул қилиш маҳалида тишнинг четларида қолган егулик қолдиқлари вазиятни янада оғирлаштиради. Агар таомдан сўнг оғиз чайиб ташланмаса, шу қолдиқлар бактериялар тасирида кристаллашиб, тишда тошлар пайдо бўлишига олиб келади. Бу эса ўз навбатида милкнинг яллиғланиши ва галитозга сабаб бўлади.\nОғиз қуришига йўл қўйманг\nКўпчилигимиз оғиздаги ёқимсиз хидни ошқозон билан боғлашга уринамиз. Аммо бу хасталик камдан кам ҳоллардагина ошқозонга алоқадор бўлиши мумкин. Аслида, оддийгина организмга суюқлик етишмаслиги оқибатида ҳам оғиз бўшлиғи қуриб, сўлак ишлаб чиқарилиши камаяди. Натижада, бактериялар кўпайиб, нохуш хидни келтириб чиқаради. Демак, кўпроқ суюқлик ичиб, тоза ҳаводан нафас олишга ҳаракат қилишимиз лозим.\nСабабини қизилўнгачдан изланг\nЕгуликлар қизилўнгач деб аталувчи найча орқали ошқозонга ўтади. Баъзан мана шу найчада чўнтакка ўхшаш бўшлиқ пайдо бўлади. Тиббиёт тилида эса у дивиркул деб аталади. Баъзида мана шу дивиркулда киши тановул қилган егуликларининг бир қисми сақланиб қолиши оқибатида оғиздан чириган махсулотлар иси анқий бошлайди. Хасталикка дучор бўлган кишиларни кўпинча кечки таомдан кейин кекириш, еган овқатининг оғизга қайтиши каби ҳолатлар безовта қилади. Нохушликни бартараф этиш учун отолоринголог шифокорга мурожаат этиш талаб этилади.\nОқсилга бой парҳездан эҳтиёт бўлинг!\nОғиздан ацетон ёки чириган меваларнинг нохуш иси келиши қандли диабетнинг аломатларидан саналади. Бундан ташқари турли оқсилга бой парҳезлар ҳам ушбу нохуш исга сабаб бўлиши мумкин. Яъни организмга етарли миқдорда углевод тушмаса, ҳужайралар энергия ишлаб чиқариш учун ёғларни ишга солади. Ёғларнинг парчаланиши оқибатида эса кетон таначалари вужудга келади ва айнан шу таначалар оғиздан ацетон ёки чириган меваларнинг нохуш иси келишига сабаб бўлади. Кетон ва ацетон таначаларининг қонга тушиши эса аянчли оқибатларга олиб келиши мумкин. Бундай ҳолларда биринчи навбатда эндокринолог шифокорга мурожаат этиш ва қанд миқдорини текшириш талаб этилади.\nКатегория: Foydali maslahatlar / Полезны советы | Просмотров: 3107 | Добавил: Yangilik, newsuz, uznews, Yangib chiqargan., xabarlar, habarlar, новости, Yangiliklar, ahborot, NEWS | Рейтинг: 0.0/0


Ўзбекистоннинг аҳил қўшничилик муҳитини, яъни “фаровонлик камари”ни шакллантириш борасидаги ташаббусининг амалий ифодасидир.\nҚайд этиш керакки, давлатимиз раҳбари ўтган йили 8 сентябрь куни парламент палаталарининг қўшма мажлисидаги нутқида мамлакатимизнинг миллий манфаатларини таъминлашда Марказий Осиё минтақаси Ўзбекистон ташқи сиёсий фаолиятининг асосий устувор йўналиши ҳисобланишини алоҳида таъкидлаган эди. “Биз ўзимизнинг яқин қўшниларимиз Туркманистон, Қозоғистон, Тожикистон ва Қирғизистон билан очиқ, дўстона ва прагматик сиёсат олиб боришга содиқ қоламиз”, деганди Шавкат Мирзиёев.\nЮртимиз учун қўшни мамлакатлар билан дўстона муносабатлар устувор эканлигини Президентимиз Шавкат Мирзиёевнинг илк давлат ташрифи Туркманистонга бўлганидан ҳам англаш мумкин. Экспертларнинг таъкидлашича, ушбу сафар, аввало, давлат ташрифи мақомига эга эди. Бундай ташрифлар муайян давлатга нисбатан бир марта амалга оширилади. Иккинчидан, кун тартибига киритилган масалалар, эришилган келишувлар ва имзоланган ҳужжатлар аҳамияти ҳамда кўламидан келиб чиқиб айтадиган бўлсак, бу, ҳақиқатан ҳам, тарихий ташриф бўлди. Чунки ушбу воқеа арафасида ва ташриф пайтида кўпчиликда “Ўзбекистон Президентининг биринчи ташрифи нега Туркманистонга бўлди?” -деган савол туғилди. Бунга бир неча сабаблар бор.\nДавлатимиз раҳбарининг Қозоғистонга амалга оширган давлат ташрифи ҳам Ўзбекистон атрофида “фаровонлик камари”ни шакллантириш йўлидаги муҳим амалий қадамлардан бири, дейиш мумкин. Сабаби, Қозоғистон ҳудуди жиҳатидан Марказий Осиёнинг энг йирик давлати бўлса, Ўзбекистон аҳоли сони бўйича етакчи мамлакат ҳисобланади. Бу давлатларнинг ўзаро муносабати минтақа равнақига ижобий таъсир кўрсатади. Ташриф давомида имзоланган 2017 — 2019 йилларга мўлжалланган иқтисодий ҳамкорлик стратегиясини изчил амалга ошириш иқтисодиётнинг турли соҳаларида ҳамжиҳатликни мустаҳкамлашга ва ўзаро товар айланмасини 2020 йилгача 5 миллиард АҚШ долларига кўтаришга туртки берган ҳолда, икки томонлама манфаатли савдо-иқтисодий ҳамкорликни кенгайтиришга хизмат қилади. Агар 2016 йилда мамлакатларимиз ўртасидаги ўзаро товар айирбошлаш ҳажми 2 миллиард долларни ташкил қилганини инобатга олсак, бу ҳам “фаровонлик камари”ни барпо этиш йўлида эришилган дастлабки муваффақиятлардан бири бўлди, десак, асло муболаға эмас.\nМасалан, ўзбек ва қозоқ халқлари азалдан ёнма-ён яшаган, қавму қариндош бўлган. Президентимиз ташаббуси билан икки мамлакат ҳудудлари ўртасидаги алоқаларга кенг йўл очилгани ҳамкорлигимизни янада мустаҳкамламоқда. Ўзбекистондан Қозоғистонга, Қозоғистондан Ўзбекистонга турли даражадаги делегациялар ташриф буюрди. Жорий йил Тошкент вилояти делегацияси Қозоғистонда, Қизилўрда, Шарқий Қозоғистон ва Жанубий Қозоғистон вилоятлари делегациялари Ўзбекистонда бўлди. Бундай ташрифлар нафақат чегара ҳудудларида яшаётган аҳолини, балки бутун минтақа вакилларини қувонтирди. Ўзбекистон Республикаси билан Қозоғистон Республикаси ўртасида стратегик шерикликни янада чуқурлаштириш ва аҳил қўшничиликни мустаҳкамлаш тўғрисида қўшма декларацияда Томонлар бундан буён ҳам икки давлат ҳудудида истиқомат қилаётган ўзбек ва қозоқ диаспоралари учун она тили, миллий маданияти, анъана ва урф-одатларини сақлаш ҳамда ривожлантириш масалаларида қулай шароитлар яратиб беришни ўз зиммасига олдилар.